url: =Trump in aciamsa bangin TPP panin US phelkhiata ~ TK Lian :: ZOMI DAILY\nposted on 24 January 2017 at 9:01 am UTC+9:30 Lomkholna: News, Thangkhanlian, USA, World\nJan. 24, 2017: US President Donald Trump in President ka cin’ leh Trans-Pacific Partnership (TPP) trade deal kici panin US ka phel khia (withdraw) ding hi ci-in a vote zon lai-in a tangkopih bangin hih sumbawlna thukimna panin US phel khiatna/zuk kikna dingin Oval office ceremony ah zanin executive order dingin a suai kai ta hi. Trans-Pacific Partnership (TPP) trade deal pen leitung gam 12 sumbawlna (economy) kipawlna hi a, TPP in leitung bup economy 40% huam zo hi. Trump in hih TPP sumbawlna thukimna pen American nasem ten phattuampih loin suplawh zaw a, TPP panin US phel khiatna dingin executive order kici Oval Office pawi (ceremony) ah a suaihkaihna a neih lai-in US NGOs ten federal funding zangin gamdangah nau sukkhiatna (abortion) dingin a sum zatna uh dalna zong hi ci hi. Tua loin Trump in Trump galkap lamsang sim loh federal sum zanga guaihna khaktatna (hiring freeze) dingin zong suai kai hi.\nTPP thukimna (accord) dingin kikupkhawmna (negotiation) pen President Barack Obama’ administration in a bawl hi a, ahih hangin US Congress in thukimpih nai lo hi. TPP pen gam 12 kipawlna hi a, 2015 in TPP trade agreement kici sum bawlna lamsangah thukimna neihna dingin thukimna na nei uh a, TPP panin kiphel khiatna dingin Trump in a suai kai ta ahih manin TPP trade deals nawngkaihuai sak zo kha thei ding hi. TPP pen Obama in Asia gamah a gamkeek nuam panin Obama’ administration in “pivot” to the Asian-Pacific region kici 2012 in a pat khiat sumbawlna khuampi (main economic pillar) dingin a zat ahi hi.\nTPP trade deal kici suaikaite pen Australia, Brunei, Canada, Chile, Japan, Malaysia, Mexico, New Zealand, Peru, Singapore, US leh Brunei ahi hi. Trump in hih TPP pen siatna lianpi a piangsak thei hi (“potential disaster”) hi ci-in a vote zon lai-in a kam dimpi tawh a ot pih den khat ahi hi. Trump in US in Asia-Pacific kiim-ah bit theihna ding Japan a humbit manin Japan in zong Asia-Pacific kiim bitna (security) dingin sum tamzaw a piak khiat beh ding hi ci-in TPP na deih lo hi.\n#Behlapna: Tua loin Trump in US in NATO gamte humbitna dingin galkap tampi a sawl banah sum tampi beisak den ahih manin NATO member dang ten zong NATO adingin sum tamzaw a piak khiatna dingun na kalh a, UN zong mi tam lo khat in nopbawlna leh party zatna mun dingin a kiphawk khopna mun dingin a zat uh hi bek a, UN in a tavuan lian tampi sem khia loin party bawlna mun dingin hun beisak uh hi na ci buatbuat hi. Trump in zanin White House ah van bawlte (manufacturers) leh sumbawl hun khop kimuh khawmpihna na nei a, amau tunga thukham kikoih khumte leh siah kilate khiamna ding (slash regulations and cut corporate taxes) leh a laihawl pawl/a hau lua lo a zawng lua lote (middle classes) tungah siah a kikhiamsakna dingin kamciamna a neih banah US hamphatna mel om loin sum bawlna thukimnate (unfair trade deals) nawk ding hi’ng ci hi.\nUS President dingin a kiciam ni Friday khit a sawt loin amah deih lo ten mun tuamtuamah lungphona nei uh a, Kiginni in “Women’s March” kici ten lungphona neih kipan leuleu uh a, tuate lakah environmentalists. LGBT, civil rights leh marriage equality deih pawlte New York, Los Angeles, Chicago, Denver, Washington, Boston cihte ah “No Trump”, “No KKK,” “No Fascist in USA,” ci-in awng ngeingai uh a, million kiim pha uh hi kici hi.\nHih banga lungphona pen 1982 -in nuclear deih lo-a lungphona “anti-nuclear march,” kici New York million val sangin tawmzaw a, tua loin Vietnam gal deih lo-a lungphona “1969 anti-Vietnam war protest” kici Washington ah lakh 5-6 kikal in lungphona a neih sangun “Women’s March” lungphona pen US tangthu adingin lungphona neihna tamna pen nihna hi lai hi ci-in kiciamteh hi. Trump in hih banga lungphona neihna pen democracy deihna bang ahih manin ka zahtak a, ahih hangin bang hangin vote khia lo uh hiam cih san in, media ten President Inauguration Day (honna leh lopna ni) pen Obama’ hun tawh tehkak in tatsat loin gen den uh ahih manin mediate tungah gal pulak khum ziau hi.\nSource : The Guardian and News Agencies/ Thang Khan Lian\nPrevious: Trump Organisation panin Trump kitawpta & Trump Organisation thu tomkim ~ TK Lian\nNext: Minam limlang lai ~ Cing Van Kim


timestamp: atn

url: =MISSION NEWS (1ST Quarter, 2015) ~ MUC\nMISSION NEWS (1ST Quarter, 2015)\nAdmin 11:15:00 AM Articles, MISSION NEWS\n1959, Jan. 3 ni-in Alaska pyi-nee pen USA gam ii 49na pyine hong suak hi. Alaska pyi-nee pen USA gamah a gol penpen pyi-nee khat hi. Tai 1400 hi.\nHih Alaska pyi-nee ah tu-ma kum 80 hunlai, 1930 kim mite nunzia in nuntak hamsa mahmah hi. Humptulip tuikulh khuapi khat thu i za ding hi.\nMoody le a innkuante in Alaska pyi-nee ah omin, amau’ khuasakna bulpi penin ngasa bengin tua tawh kivak uh hi. Moodyte innkuan pen mi guk pha uh hi. Humpitulip khua pan tai 2500 gamlatna Aleknagik tuikhulh khua khat hong tung uh hi. Aleknagik a khiatna in ‘lampi khial’ cih khiatna nei hi. Moodyte innkuan in hih tuikhulh ah tengin gunkuang neu no khat tawh nuntak nading zongin nunta uh hi. Moody le a tapa upa pen in Britol tuikhulh lam khawngah ngasa manin pai zelzel uh hi. Britol pen leitungah salmon ngasa san a tamna penpen mun hi.\nHih khua-ah a om zawh uh a sawt khatin, Moodyte innkuan sungah gentheihna khat hong tung hi. Dillingham khua lam manawhin a pai Moody le a tapate in tuihualpi khat tuak kha uh a, a gunkuanguh kibungin tuikia-in tua lai munah si uh hi. Moody’ zi le tapa nihi le tanu khat tawh bek hong hi ta uh hi.\nUpna tawh a nungta Innkuan:\nPasian thu-um mi ahih mah bangun, Sabbath nisialin Moody’ zi a tate biakinnah kikhawm den uh hi. Moody’ zi in a tapate gel tawh ngabengin om uh hi. A tapa Llyod pen kum 14 pha-in, anau zaw pa Roland ahih leh kum 13 hi pan hi. Rolandte unau in a nu nasep huh theita uh ahih manin tangval mahmah kisa ta uh hi. Rolandte unau in sangkah kawmin ngabeng nasep sem uh hi.\nGol khit nungah sangkahtawm pan uh ahih manu, Tan 10 a tun ma-un, a lawmte sangin gol zaw uh ahih manun sangkah nuamsa nawn lo uh hi.\nRoland in tu-in kum 20 bangkhinta hi. Sanginn khatah sanginn sung khempeuh khualumsak thei dingin meicihna ding nei khat lamin om hi. Zingsang tungmah in nasep kipan den hi. Hih a nasepna munah sangsia numei Jackie tawh hong kithei kha uh hi. Kum khat bang hong cinkhit ciangin kiteng uh hi. Aleknagik Buai ngei khatah hong teng uh hi.\nA kiten khit uh a sawt lo-in Roland in pianna Alaska pyi-nee pan hong peem mite kiangah a Pasian thu kuppih zel hi. Roland in biakna sanginn khat lam ding hong kipan khia hi. Tua sang’ min dingin Mission School ci hi. Hih sangah Grade 1 pan Grade 8 ciang om hi. Gamlapi pek panin naupang honkhat sang hong kah uh hi. Sangnaupang hong tam pian ahih manin Roland in amaute tawh biakna piakhawm zel uh hi. Kikhop nading inn khat zong hong lamin Aleknagik khua –ah Adventist pawlpi masa pen hong suak hi.\nSangnaupangte tawh camp kawi pai zelzel uh hi. Roland in mantawm nono tawh kizuak innte lei-in naupang pantahna-in zang hi. Hihte pen kum 60 bang val khin ahih hangin tua innte hoih thei mahmahlai hi. Gun dung zui-in gunkuang tawh sangnaupangte paipih kawikawi-in thusinna zong neihpih hi. Khangno tampi in zu, za zangin, khangno kisia tampi kipuahpha thei uh hi. Camp Polaris ci-in mun khatah inn lamin hih inn pen khangno kimakaihna-in zang uh hi.\nGentheihna a thuak Rolandte innkuan in a lamdang takin Pasian nasem hong suak uh hi.\nAlaska Conference of SDA pen 1901 kumin kipuah hi. Alaska pyi-nee in zaailua mahmah hi. Vanleng bek tawh kipai theihna mun, gunkuang bek tawh kipai theihna mun cihte tampi om hi.\n2013 kumin Alaska ah Adventist thu-um mi 3842 bang om-in, biakinn 29 bang om hi.\nCamp kibawlna khatah Travis zong hong pai-a, kuamah meltheih nei lo hi. Kum 12 a pha, Logan min nei khangno khat om a, phengphi mahmah khangno khat hi. Travis tawh hong kithuah uh thei bilbel hi. Travis in Lai Siangtho sim ni, a cih leh, Logan zong hong ut bilbel hi. Ahi zongin Logan in Lai Siangtho bu nei lo hi. A lawmte aa khat kawmin zan khatang nuai-ah a nihun Lai Siangtho sim uh hi. Piancil pan kipan sim toto uh a, Joseph tangthu a sim khak uh ciangin, lamdangsa-in theihnop tampi nei uh hi. Logan in gilo khangno khat ahih hangin Lai Siangtho a simthute hangin a lungsim puakzia tampi hong kikhel hi.\nTu-in Travis in Walla Walla University ah engineering sinin sangkah hi. 2011 kum a kipan khangno kipantahna Camp Polaris ah nasem hi. Khangno makaihna, thuhilhnate banah, khutna tuamtuam zong hilh hi.\nHeather Ueeck in Alaska lamlianpi dung gei khat a om Delta Junction khuano pan a khangkhia numei no khat hi. Khangno ahih manin Heather in khuakhal sialin camp pai nuamsa mahmah hi. Heather in Camp sunga a tuah thute, nisim gamtatziate ciamteh tangtang hi. Amasa lamin, biakpiakna kinei, hai vai mahmah ci-in ciamteh hi. Kum hong paitoto-in camp sunga biakpiaknate mannei sa semsem hi.\nMukpuak le khuaimeivak tawh kimawlna khat in a lungsim sukha mahmah hi. Khuameivak vakin tua tungah mukphuak a koih tak ciangin mukpuak kitam hi. Tua le mukpuah sungah tui koihin, khuaimeivak tungah koih kik uh hi. Mukpuak kitam nawn lo hi. Mihingte pen mukpuak tawh kibang hi. Mukpuak sunga tui in Khrih limcing hi. I sungah Khrih nei hileng, lungnopna le kicinna i nei thei hi, ci-in thuhilhna-in zang hi.\nHeather in hih thute a lawmte kiangah hilhsawn hi. A lawmte pen Adventist hi lo uh hi. Nu le pa in zong a thuhilh loh naupang, khangno ahih manun thumang lo uh hi. Heather in hih bang naupangnote pantahin Pasian kiang tunpih dingin lunggulh mahmah hi. Tua pen kei tavuan hi, ci ngiat hi. Thumanglo, phengphi khangno vive ahih manun lungduaina, thuakzawhna kisam mahmah hi. Pasian’ huhna tawh amaute pantah thei bilbel hi.\nKhangno kipantahna Camp Polaris ah van tuamtuam kisam uh hi. Tuikhal laka om ganhing pawl khatin a puante uh suksiatsak zel ahih manin, vansenna ding cihte akipan, naupangte tuanna ding gunkuang neu cihte, tuilum suanna ding cihte kisam uh hi. 13th Sabbath School sumpi in Camp Polaris a kisam vante lei nadingin kizeek ding hi.\nEi SDA conference in Pr. Thang Sianghte’ innkuanin pawlpi hong piak aa inn uh, kizo siangnai lo ahih manin, tua munah kipaisak ding hi. Hih bangin a pia khia mite tungah i biak Pasian in thupha hong piaksak ta hen.\nTopa’ hong piak sumte Ama minthan nading, Ama gamzai nadingin zat siam ciat ni.\nMcKinley Mual pen Alaska pyi-nee lailamah omin, North America ah a sang penpen mual hi. A sannana pi 20320 bang sang hi.\nKum 8 ka phak lai-in Camp a om ciangin pai nuam mahmah napi, neu laulai ka hih manin ka pai ding hong kiphal lo hi.\nGunkuang neu khat tawh ka ute kha-in ka pai zel uh a, Camp pan hong kilehsak kik uh ciang, ka kap hi.\nKum 9 ka phak ciangin Camp ah pai ding hong kiphal ta hi. Kum 16 ka phak dong, kumsialin ka pai den hi. Ka mangngilh theih loh thu khat om hi. Zankim khat giahbuk sungah ka lawmte in sikha thu genin zaknopsa thei mahmah uh hi. Tua leh sikha thu a gengen laitakun, buknawl khata lum ka lawmte khat in, lau lua ing, a kaang khat om ing, ci-in kei kiangah hong tai veva mawk hi.\nKei zong lau ka hih manin, Lai Siangtho sim ni, ka ci hi. Tua bangin Lai Siangtho ka sim laitakun ka lawmte in zong kote gel kiangah hong naih uh hi. Ka lawmte lah lau het lo uh lamdang kasa hi. Tua le ka lawm pa kiangah giakbuk pua lamah khuadak dih ni, ci-in ka pusuahpih hi. Ka gal uhah mualsang mahmahte enin, Elisha’ silapa in lau-in a om ciangin, Elisha in thungen a, Topa’ vantung mi in a cinna thu ka gen hi. Ka lawmpa zong a launa hong veng thei zawdeuh hi. Satan nasep ahihlam ka gen hi. Hih Camp a siate in lasa ding khawngin hong sawl zelzel uh hi.\nTu-in Pasian nasem in ka om a, hih bangin ka nuntak theih pen Camp Polaris ah ka pai zelzelna hang hi, ci-in ka thei hi. Camp Polaris kim a om mite in Pasian’ thuman thei nai lo uh hi. Hih Camp panin mi tampi’ nuntakna kikhel khin hi. Pasian’ gam kizelhna hi tawntung ta hen.\nAleknagik khua mite in Debbie le Ken Reiswig pen Camp Numei, Camp Pasal ci-in minvawh uh hi. Bang hang hiam cihleh Camp Polaris a cing a kep zawh uh kum 20 bang val khin hi. Amaute gel pen Washington Pyi-nee pan hong pai uh hi. Aleknagik pawlpi ah zong makai-in kiseh zelzel hi.\nKen Reiswig in Camp ah kisam bangbang semin, Debbie in sumkem hi. Naupangte in Reiswigte’ omna innah hong hawh thei zel zel uh hi. Tua khua sung mite, nupa kitawng, innkuan thubuai a om ciangin, Reiswig le Debbie kiangah pai-in huhna ngen zel uh hi. Hih Camp Polaris ah kaal khat sung om nadingin sum dollar 200 bang piak kul hi. Khangno pawl khat, ut mahmah napi, a sum ding nei lo uh hi. Tua bang khangnote aa dingin Debbie in sumzonna khat neihpih hi. Mawtaw sawp, piteek, puteek kia beek a omte, huhin tua bangin sum zong uh a, a ngah sumte Camp sum dingin zang uh hi. Anchorage SDA pawlpi in zong Camp ah om nading sum nei lote aa dingin huhna piaksak zel uh hi. Camp pai nuam napi, sum nei lo, cihte a kipan, Camp Polaris ah kisil buk, dailen buk cihte zong behlap kul ahih manin, tu quarter 13thSabbath School sumpi, tua munah kipai sak ding hi.\nEi hih laimunah om SDAte in Pr. Thang Sianghte’ innkuan hong piak, innpi kizawhsiang nadingin kizeek ding hi. Topa’ hong piak sumte, Ama minthan nading, Ama gamzai nadingin, zatsiam ciat ni.\nAlaska Conference sungah Camp thum bang om hi. Camp Polaris ah nurse semin ka om hi. Camp Polaris panin naupang khangno khuasuak tampi om khin hi. Naupangte in hih Camp Polaris nuamsa thei mahmah uh hi. Tangthu tuamtuam kigenin, la tuamtuam kihilh banah, kimawlna tuamtuam, gunkuang tawh pai kawikawina, mualtung kahpih cihte in hih Camp pai ding lawpsak mahmah hi.\nAhi zongin hih Camp Polaris ah omna munte kisia ta hi. Huih nung leh, inn sung khempeuh niin mang hi. Khuavot mahmah ahih manin, kisil ciangin, tuilum tawh kisil kul hi. Tuilumsuanna cihte zong gina nawn lo hi. Hih Camp ah hong pai mi zong tam semsem hi. Kisil buk, dailen buk, giakna ding khaan tuamtuam behlap kul hi.\n13th Sabbath School sumpi in tua kisam nate aa dingin kipuak ding hi. Ei hih teng a omte in ihih leh, Pr. Thang Sianghte’ innkuan hong piak innpi, kizawhsiang nadingin kizeek ding hi. Topa’ hong piak sumte Ama minthan nading le Ama gamzai nadingin zatsiam ciat ni.\nWest Virginna gam, Bridgeport ah Adventist pawlpi khat bek om hi. Biakinn zong nei nailo uh ahih manun, Sabbath nisialin Presbyterian biakinn khatah kikhawm uh hi. Biakinn a neihnailoh uh hangin, thu-upna-ah kiptakin om uh hi. Hih pawlpi 2012 a kipan 2014 kum ciang, kum thum sung, khua sung Lai Siangtho sinna tawh kisai, inn khat khit inn khatah laihawmna nei uh hi. Hih nasepna panin inn 300 valin Lai Siangtho sinna nei uh hi. Pastor James Volpe le a pawlpi mi 30 in tua bangin hahkattakin nasem uh hi. Pastorpa naseppih pawl khat bang, khangno kum 20 gual vive hi.\nHeather, kum 20 pha pan, inn khat khit inn khatah pai-in mite kiangah Lai Siangtho thusinna na deih uh hiam, ci-in dong kawikawi hi. Tua bangin a vak kawikawi, Lai Siangtho thusinna a nei khin nupi khat tawh hong kimu hi. Tua ma deuh kaal nih lai-in, nupi nu’ tapa gui-awka si, ahih manin Lai Siangtho sinna tawl khat ka kawl phot a, tu-in ka zom kik , ci-in Heather kiangah pulaak hi. Heather le kum 21 a pha pan, Angela in Lai Siangtho thusinna neihpi hi. Kum 22 a cingkhin Lee in laihawm dingte na gel khol cih bangin, Central Hill SDA pawlpi –in lawptakin nasem uh hi.\nMimal tawh kimu a Lai Siangtho sinpihna pen muibun mahmah nasep khat hi, ci-in Heather in mukhia hi.\nMountain View Conference in 2104 bekin Lai Siangtho thusinna a deih inn 10000 valte tungah laihawmna le thusinna nei thei uh hi. Pastor, Lai Siangtho thusinna a neihpih mite in na thungetsakna kisam uh hi. Tu 13thSabbath School sumpi in Mountain View Conference sunga nasep nadingin kizeek ding hi.\nEi hihteng a om SDAte in, Pr. Thang Sianghte’ innkuan in pawlpi hong piak innpi, kizawh siang nadingin kizang ding ahih manin Topa’ hong piak sumte Ama ‘ gam le lei aa dingin zatsiam ciat ni.\nPastor Dan in pawl sungah thanem mite pantahnin upna thu-ah kiptakin a nuntak nadingun makaih den hi. Pastor Dan in cimeek khutsiamna nei hi. Amah pen Mountain View Conference, Elkins le Parson cih munte ah nasem hi. Laihilh nasep zong semin, Highland Adventist Sangah biology, chemistry cihte zong hilh hi. A zi Cheryl zong pilna nei khat hi-in muu-cuu sangsiapi sem hi. Tapa Jeremy nei uh a, Lai Siangtho, history, Math, cihte hilh hi.\nPastor Dan in Pasian nasep thupi hi, cih tel ahih manin sangnaupangte tawh kituahin kum khatin khat vei, zin kawikawi zel uh hi. Tua bangin zin uh a, Mexico, Panama, Honduras le Costa Rica cihte ah pai khin uh hi.\n2014 sungin Costa Rica ah pai uh a, amau om laitak mahin biakinn khat lampih uh hi. Tua munah a taam sungun mun li bangah Pasian thu tangkona nei uh hi. Amau omna banah gamdang mun tuamtuam ah zong biakinn lam uh hi.\nTu laitakin Pastor Dan le a pawlpi mite’ nasep masuan lian penpen in, Elkin khua sungah Lai Siangtho thusinna a nei nuam inn 80 val bang om hi. Tuate kiangah thusinna neihpih ding tavuan nei hi. Pawl khatte in amau inn ah vapai-in kikupna neih ding lunggulh uh hi. Kim khat leuleu in lai tawh kizopna deih uh hi. Tua bangin a sep nadingun, laidal laikung, lai-ip, lailuu a kipan kisamna tuamtuam nei uh hi.\nElkins pawlpi panin pawlpi mi nih in a veng khangno nih, Paul le Christie Brownte inn zangin khangnote pantahna nei uh hi. Sasiang le sasianglo a kipan nek loh dingte hilh uh hi. Paul le Brown in Sabbath ni ciang biakinnah kikhawm uh hi. Pathfinder ah kihelin khangnote tawh kikholh nuamsa mahmah hi. Hih khangnote gel, 2013, Nov. 13 ni-in SDA pawlpi-ah tui kiphum uh hi.\nBrayden in a kikholhpih a lawm Payton kiangah, “Ka ui si veh aw! Ui sivui ding, thu nong gen thei diam?, ci hi. Kum 12 a pha pan Payton in cikmahin tua bang, thu gen ngei lo hi. Ahi zongin, a lawmpa’ nget hi mawk ahih manin, kong pai kei dia, ci hi. Brayden in a ui si, inn nungah phum dingin geel a, a phum nading tokhin uh hi. Payton in ui sihvui-na ah thugenin, tua tawh hun man bawl uh hi.\nBrayden in a inn nuamsa khol lo hi. Payton in a lawm Brayden kiangah hawhin, zangiak thei zel hi. Friday ni khat Payton’ sanggamte khat zong hong hawha amau teng thum zangiak khawm uh hi. Payton’ lupna neu pian hi mahta leh, a lungsim zaai mahmah hi. Mi tawh kikhol thei-in, pawl huai mahmah hi. A lawm’ pa Wyatt in amah le amah gui-awkin kithat hi. Wyat in kum 13 a phak in sangpan kihawl khia hi. A nu in a cih nading thei lo hi. Payton in Wyat tawh kikhawlin, kikhopnate-ah zong zawn zel hi. Khangno Pathfinder cihte zong paipih zelzel hi. Ahi zongin Wyat’ nu in tua bangin a kikhop ding phal lo citciat hi.\nTua bangin hun hong pai toto, kum thum bang hong cin tak ciang, Wyatte innkuan pen mundang ah peem ding cih thu hong om hi. A pai khiatma-in Wyat in hih bangin Payton laikhak hi.\n“Kong it Payton le Stormy aw, na paima-un gennop khat nei ing. I kikholhma-in mi mangthang khat ka hi hi. Nang tawh kong kikholhma-in biakinn zong pai ngei keng. Nang tawh i kikholh a kipan, nang nuntak bangin a nungta dingin ka khensat hi. Ka pa hong susiatna hangin ka dah mahmah a, ahi zongin tha nong piak manin ka lungdam hi. Pasian’ hong ompihna ka phawk hi. Nangma tungtawnin Pasian’ hongpihna ka phawk hi. Lungnopna ka ngah hi. Khrih kiang hong tunpih nahih manin, ka lung dam hi, ci-in laikhak hi.\nBrownte’ innkuan nasepna tungtawnin Brayden in Sabbath thuman mu thei hi. Brayden in Payton tawh kikhawlin, Brayden in a sangkahna nuamsa lo hi. A sangah mite gilo lua uh ahih man, mundang khatah kituah ding lunggulh hi. Payton in Highland Adventist sangah kah dingin gen hi. Tu-in Brown in Highland Adventist sangah laisin hi. Tua banah SDA pawlpi sung tuikiphum khin hi. Voksa cihte kipan SDA pawlpi’ zat loh dingte ne lo, zang lo-in a om manin, Brown’ innkuanpihte in lamdangsa uh hi. Tua bangin Brown in thuman thutak tawh nungta hi.\nMiranda Starr in West Virgina khua-a om Parkersburg Academy ah siapa hi. Hih sangah naupangnote Lai Siangtho tawh kipantah uh hi. Naupang ahih hangun, khat le khat kihehpihzia ding, ki-itzia ding cihte kihilh hi.\nVirginia SDA conference in naupang pantahna dingin center Eagle Point nei uh hi. Hih munah Friday nisialin siate in naupangte paipih uh hi. Hih mun pen naupangnote nopsak theih dingin kibawl hi-a, naupangte simnop ding laibu tuamtuam, lim tuamtuam cihte kikoih hi. Mundang sang panin naupangnote zong hih munah hong pai uh a, naupangte khat le khat kitheihna mun hong suak hi. Ganhing nam tuamtuam, vasa nam tuamtuam cihte’ thu tampi theihlawh uh hi. Kum sialin, naupang etteh thamcingte pahtawina zong pia uh hi. Hih bangin naupangno tampi in phattuampih mahmah uh hi. Hih mun panin a khangkhia naupangte tu-in pawl sung pawl pua-ah makai lianpipi, a suak tampi om hi.\nVirginia SDA Conference in hih bangin naupang pantah uh hi.\nKa nu hong nusiatin kum 4 bek ka phapan hi. Tua hunin bangmah ka thei nai kei hi. Ahi zongin ka lungnoplam ka thei hi. Bangbangin ka hanciam zongin ka pa’ maipha ka mu ngei kei hi. Ka pa in hong itna tawm hi. Kum 9 ka phak ciangin inn pan ka paikhia-in sanggamte le ka lawmte’ innah ka om kawikawi hi. A sawt ciangin tagahkepna inn ah ka om hi.\nTua munah kum thum ka om hi. Ka lawm khat tawh ka kihoho uh leh, pa ki unau ka hihlam uh ka kithei uh hi. Amah pen basket ball kimawk uk mahmah hi. Tagahkepna inn pan ka paikhiat khit ciangin ka pa neu inn ah ka om hi. Khat veivei ciang, ka pa kiangah ka pai zelzel hi. Tua bangin ka vapai ciangin, ka pa in ka naute vua gawpgawpin, innkawm khawng denna vatvat ka muh ciangin, ka pa kiangah tua bangin hihloh ding ka khaam ciangin, ka pa in hong sat hi. Ka pa gamtatzia pen kuamah thei lo hi. Tua bangin a gamta dingin kuamahin lamen lo hi.\nKei le kei-in nasemin sang ka kah hi. Sang ka man ciang, Air National Guard ah ka lut hi. Hih munah ka sep zawh kum nih khit ciangin tui galkap lamah ka lut hi. Sergent zaa ka ngah khit ciangin, zi ka nei hi. Nasem kahih manin innah tam ka om man kei hi. A sawt ciangin ka zi tawh ka kikhen uh hi. Ka nasepna nuam kasa kei hi. Ka lungkim thei lo hi. Ka thau tawi-in kei le kei kikaplum dingin guipi nawl lam khatah ka pai khia hi.\nSuangtum gol khat tungah ka tu a, a beisa thute ka ngaihsun pha kik hi. Tua bangin ka tutlam palik khat in hong mu a, kei le kei kithat ding cih hong thei hi ding hi ven, hongsam hi. Ka dawng nuam kei a, hong pai ken, ci-in ka thau ka ngat hi. Tua leh ka lawmte, ka siate hong pai ngeingai uh hi. Na thau khia suk in, hong ci uh hi, ahi zongin ka khia nuam kei hi. A sawt ciang, ka pa hong pai hi. Ka pai hong pai ka muh ciangin, ka kam sung ngat in ka thau ka kek hi. Kei le kei ka kikap a, ahi zongin thauging lo hi. Suangtung pan khiasuk ka hih manin, tui sung ka tu suk hi. Tui sung pan hong kikaikhia hi. Tua leh hong velvel uh a, ka gil sungah thautang om mu uh hi. Ka pa in hong ciahsan, ka sep nei lo, innkuan nei lo-in ka om hi.\nHih thu a zom, mai Sabbath ni ciang, i za kik ding hi.\nNung Sabbath, Mission News a zom:\nNi khat kei le kei kithah ding ka sawm kik hi. Zato hong kipuak mana, siavuante in lamet bei ta hi, ci-in pulaak uh hi. Dr. Nozaki in\nka liamte hong bawlsak khit ciangin, khua ka phawk kik hi. Ka khuadak kawikawi leh, ka gei-ah Lai Siangtho bu khat ka mu hi. En nuam lo-in, ka ihmutsan hi. Ka khanlawh kik ciangin, ka gei-ah Lai Siangtho bu khatmah ka mu kik hi. Tua zong ka sim tuan kei hi. Kaal nih khit ciangin zata pan ka tuak hi. Dr. Nozaki in Lai Siangtho sim dingin hong hanthawn hi. Ahi zongin ka simnoplohlam ka gen hi.\nJohn sung sim in, hong ci hi. A sawt ciang, sim ka kipan hi. Lai Siangtho bu 6 bang ka nei hi. Ka sim ciangin, ka sim nuam tektek hi. Dr. Nozaki hong hawh zelzel hi. An limtak ne ding, Lai Siangtho sim ding cihte hong hanthawn den hi. Ka innkuanpihte in hong lunghimawhse lo, bang hangin hih pa in, hih bangin hong deihsak hi ding hiam, cih pen ka thei zo kei hi. Lamdang bang ka sa hi. Dr. Nozaki in Lai Siangtho thusinna hong neihpih den hi. Kikhop ding zong hong hanthawn zelzel bek lo-in, hong zawn tangtang hi. Tua bangin amah tawh ka kikholhna tungtawnin Khrih hong itna ka phawk thei hi. Ka kithah sawm hangin Pasian in, kei hong it veve cih ka phawk ciangin, Pasian tungah ka nuntakna ki-ap lo-in ka om thei nawn kei hi. Tu-in tui ka kiphum khin a, Adventist thu-um mi khatin, pawl sungah nuam kasa mahmah hi.\nKhat veivei kei kia bek ka kisak hun om thei zel hi. Ahi zongin Pasian in hong nusia ngei loh ahihna ka phawk ciangin, ka lung hong nuam hi. Ka tanu tawh nuamtak ka om thei hi. Dr. Nozaki in ka zi tawh kiteng kik ding hong hanthawn den hi. Ama inn ah khat vei ka zi tawh hong samin, tua mun ah, ka zi tawh ka kiteng kik uh hi.\nKei pen kimawl uk mahmah mi khat ka hi hi. Sabbath nisialin kimawl ding ka lawmte hong zawn den uh hi. Kei aa dingin ze-etna lianpi khat hong suak hi. Ahi zongin ka nuntakna-ah Pasian mah thupi man ahihlam phawk ka hih manin, ka lawmte’ hong zolna ka mang kei hi. Adventist pawlpi mi, kimawl uk group khat om a, tuate tawh kipawl ding ka khensat hi. Hih team ii makai-in ka om hi. Sabbath ni kimawl tawh ka kipelh thei hi.\nKhat vei ka nasepna-ah Becky min nei numei khat hong lut vat hi. Ka muhphetin numei dangte tawh a kilamdanna ka mu thei pah hi. Zingbulh, bilbah cihte a kipan bang mah zangse lo hi mahta leh, etlawm veve kasa hi. Khedap khat deih ahih manin, ka lak hi. Golsa deuh pian, a dang khat vaikhak ding, ni thum khit ciang, hong dawp kik in, ka ci hi.\nNi thum khit ciang, hong dawp kik takpi a, ahi zongin ka khedap vaikhak hong tung nai lo hi. Ka vankhakte hong tun ciangin, ka khedap vaikhak om lo mawk hi. Ka vaikhakna mun ka phone pah hi. Ka vaikhaknate in zong hong khak thei pah uh hi. Becky pai kik hi. Ama kiangah, ka vaikhak hong tung thei nai kei, zingteh hong tung ding hi, zing ciang nong pai diam, ka cih leh, aw leh, hongci bilbel hi. Friday hi ta, khedap hong tung lo mawk. Becky kiangah bang dinga Saturday ni-a bulh ding deih na hiam, ci-in ka dot leh, biakinn ah organ thumm ka hih man a, kisam hing, hong ci hi. Khedap hong tung lo ahih manin Bekcy zong maikhingsa-in ciah kik hi. Ka tungah heh hetlo, lamdang ka sa hi. Tua leh, tawl khat khit ciang, khedap hong tung tatkak sam hi. Becky ka phone pah hi. Becky in Saturday ni tum khit ciang, hong la kik, hong ci hi. Lamdang ka sa hi. Khedap deih hong vai khakkhak, hong tun ciang lah, hong nunglak ning, hong ci. Bang thu hi peuh ma hiam, cih ka thei nuam hi.\nSai-ah hong pai ciangin ka kiho uh hi. Khristian tuaktuak hi napi, nang bang hang, Saturday ni-in kikhawm na hiam cih ka dong hi. Becky in Lai Siangtho sungah ni sagih ni, Saturday, piansak ni sagih ahihzia hong hilh hi. Tua thu ka zak ciang, lamdang kasa hi. Cihmahin hih bang thu ka za ngei kei hi. Lai Siangtho ka sim hangin, tua bang thu, ka mu kha ngei kei hi.\nBecky in a biakinn uah, Mangmuhna Thusinna om ding hi, hong kikhawm in, ci-in hong zawn a, kei zong ka va pai hi. A kigen thute, Lai Siangtho tawh kituak ka sa peuhmah a, Sunday ni kikhop ka khawl sawm hi. Ka lawmte tawh zong ka kinial thei zel uh hi. Ahi zongin Lai Siangtho thuman zuih ding khensatna ka nei hi.\nKa vanzuakna-ah numei no khat ii tungtawnin Adventist thuman sungah a lut thei ka hi hi.\nMai Sabbath pen Sabbath 13-na hi ahih manin, sumpi i khiat ngei ii a zah thum i khiat ciat ding, i kihanthawn hi.\nMai Sabbath, Mission News gen ding mi nih seh in.\nNumei : Camp Polaris ah Adventist bangzah om hiam? Pasal : mipi ii 5 % bang, Adventist thu-um mi hi.\nNumei : Bang zah bang Khristian pawlpi dang pan, SDA sung hong lut uh hiam?\nPasal : 60 % bang hinteh. Pupa biakna pan hong lut zong om. A lamdang mahmah thu in, mit in muh theihnate sangin muh theihloh tam zaw cih pen naupangnote nangawn in a theihtheih uh lamdangsa ing. Ahi zong, naupang khatin ka kikhop uah, vantung cih bang om kei, ci mawk hi. Bang hangin maw ci-in ka dot ciangin tua bangin hong hilh khat om hongci hi. Ama gen pen hi kasa mahmah hi.\nNumei : Dawite’ thu um hi niteh maw?\nPasal : Numei no pawl khat ii gen za ngei mah veng aw, tua dante. Jesuh in dawite zo mang hi. Tua bang naupangte in Jesuh tawh kikhawl thei ding uh hi, cih thu zong ka gen hi. Tua bangin ka gen a kipan, amaute hoih takin ihmu thei pan uh hi.\nNumei : Naupangte in Lai Siangtho a za nuam uh diam?\nPasal : Za nuam mah uh. Zanlupma-in Lai Siangtho ka simpih den hi. Naupangnote in Lai Siangtho thute za nuam thei thei uh hi. Numei : Up takpi dingin ka um hiam?\nPasal : Um takpi mah uh. Bang hang hiam cihleh, amau nunna –ah a hamsa thute thuak kha uh hi. A lawmte pawl khat zu dawnin gitlohna vive tawh kidim uh hi. Inn ah annek ding nei lo uh hi. Camp ah hong pai uh ciang, amau duh bangbang nektheih dingin kipia ahih man, inn sangin Camp mah nuamsa zaw uh hi.\nNumei : Mite huh, puansilh ding neilote puan pia, mi khat lungnuamin a om dingin i bawlte Pasian i itna hi.\nPasal : Camp ah hong pai naupangno pawl khatte’ pate in zu khamin, a tate uh sat, vua, cihte hangin naupang tampi genthei uh hi. Inn-a a tuahkhak thute, Camp hong paitak ciangun, a lawmte uh kiangah a hamsatna ciatuh, tua bangin pulaak uh hi. Numei : Tua hi-in hih Camp Polaris pen mun thupi mahmah hong suak hi. Hih Camp in naupang, khangno tampite’ kipuahphatna mun lianpi khat hi. Hih Camp in kisap tuamtuam nei hi. Innkhaante behlap kul, lupna, le naupangte’ vanzat kisam tuamtuamte behlap kul hi. 13thSabbath School sumpi in Alaska pyi-nee a om Camp Palaris puahphatna dingin kizang ding hi.\nEi hihteng a om Conference in, Pr. Thang Siangh le a innkuan in pawlpi a hong piak uh innpi, kizawh siang nadingin kizeek ding hi. Tua hi-in Topa’ hong piak thuphate, Ama’ gam le lei a dingin itsik het lo-a, phaltakin i khiat ciat ding, i kihanthawn hi. Topa in thupha hong pia ta hen.


url: =A thupi mahmah “Hihna” (True Identity) :: ZOMI DAILY\nA thupi mahmah “Hihna” (True Identity)\nposted on 23 December 2014 at 10:00 am Lomkholna: Article, PhilipKhaipu\nMuvailai pen hat mahmah in a buzong a sang na mun te ah lam aa, kisuan pahpah lo hi. A len ciangin zong niam len hetlo in vandawn ah leng in tua pan in lei ah miksi vak nangawn a ut hunhun in man thei hi.\nHun khat lai in lovat pa khat in a lolai aa, singkung a phuk leh tua tungah muvanlai bu na om aa, a tui zong tang khat\nna om citciat ahih man in, a man zong la-in inn aa, a akpi oplai bu sungah koih suk hi. Akno te hong keuh ciangin tua muvanlai no zong hong keuh in, akno te tawh hong kikhawl ta hi. Akno tetawh kithuah a hih man in akno omdan inhong gamta in leilak ah hong tai keukeu hi. Leilak ah ninpa natak kawm teng ah nekdign zongin hong om in, muvanlai ahih lam peuhmah kiphawk kha vetlo hi.\nHong gol toto aa, a ci a sa leh a mel mahmah pen akno tetawh hong kibang hetlo himah leh a lawmte omdan dan in omding mah kisa lel ahih man in van a len ding nagawn lau in a kha zong zaak ngam lo hi. Ham theilo pipi in ci-ik, ci-ik ci in hong vakvak hi. A mu peuh in lamdang sa mahmah in, “hih muvanlai hilo hiam?” ci’n kiho supsup uhhi. A mah le a mah pen muvanlai ahih lam kitel lo aa, miten a gen hang umlo in ak mah kisa sa mawk hi. A ma sung a, hih theihna leh thahatna om pen tello ahih man in akno mah bangin leilak ah nekding zongin hong omom aa, a hizongin a hihna hilo ahih man in hong kimang theilo in puksi dekta hi.\nNikhat lovatpa in tua muvanlai hong en in, nang pen lei a vak ding hilo hi ve te aw, van a leng ding hi zaw teh cin huih lak ah a lot leh laulua kisa in kia suk aa, leipum kivatna hi. Lovatpa zong khawl tuanlo in khatvei hong lawnto leuleu aa, laulua leuleu in a kha tawm hong zap in kiakik leuleu hi. Tua ciangin lovatpa in nitang salsak in tuni a kipan nangpen na hihna tatak tawh van aleng ta in ci’n lei ensak lo in vanlam nga in a lot leh a kha hong zap in leng pah vingveng hi.\nHih tangthu tungah Zomi te’n tha i lakding thu om hi. Galkap ki-ukna bei ngei ken teh cih lungsim, pai khia ta ni. Hong niamkhiat ding lungsim ngaihsutna leh thu le late nawl khin tani. I hihna tawh kituak minam khat sep ding leh sep tuak te sem tani, mite gelna bek ah kinga lo in en zong ngel thei hihang.\nChin busungah keuh khia i hih hangin Chin i hih loh lam pen kitel in, Zomi sungah kigawm kik a, a sangpen mun, kuama hong nongkai sak theih loding in malakna leh sepkhiatna te kipan ni.\nA lianbel Pasian a nei minam, a sangpen Pasian teltuam minam i hih mah bangin, kineu sek loin gimna lianpi nei aa, sepzawh nading tha hong guan Pasian hatna suangin Kaal thak, lai mai thak ah ton khawm ni. Zomi makaite, Zomi Pasian nasemte, Zomi Siate, Zomi Sumhaute, Zomi Khangnote, Zomi mipilte, Zomi Party makaite, Zomi nulepate, Zomi khempeuh kimuanna neii ni.\nPrevious: Mawhnei Mi Diktangte (Justification a zom)\nNext: Ka sunga om Mawhna hi (Rom. 7: 20)\nNigeria Air Force te’n Refugee Camp ah Bomb khiatkha ~ TK Lian\nGen siang vet in ~ Tdkhen\nMalaysia, PJ vengsungah damiah taihin mawtaw asuhsak laitak Video ki khahkhia\nASEAN: Association of Southeast Asia Nations ~ Dai Suan Khai


url: =Kizopna Lei - TUNGZANG NEWS\nKum tampi a kihuhna, a kipanpihnate uh a mai mang hong suak ta hi. Kihopih nawn lo bek tham loh, a kigal muh ding na ngawn hong ut lo tuak zen uh hi. Zingsang khat a U zawpa' lo bukah carpenter (let-ta-mar) khat hong pai dihdihin, "ni nih sung khawng nasep ding a zong pak hing, kong sep sak theih ding khat peuh a om diam Sia aw?" va ci hi. Lokho pa zong hoih ta ngei ei ci-in;\n"Nasep ding om lian mah ei, hua gal khat a lo na mu hia? Ka lo veng pa, a tatakin bel ka nau hiven, ka kigi vuah hawkguam khat a om hi a, tua hawkguam sungah tui luan lohna ding ka khaktanna leisaii teng ka naupa in a leito set tawh na nawt khia in, ka kikal vuah lui a piang dingin hong bawl sese veh aw, kei hong el bawlna hi zen in, ka nopmawh suak lua peuhmah in ah, hih ka lonawl a ka sing cianteng zangin la, dintan sang' a sang zaw dingin dai umna hong bawl sak le cin, ka gal muh mahmah zong ka thadah ta" a cih leh carpenter pa in zong "hong telsiam ing ei, van kisamteng a om leh nasep kipan pah ning" ci-in dawng hi.\nU zawpa zong, dai-umna ding kisam vanteng lei sakin, "a hoih leh a kip theithei dingin na bawl sak oo leh, kei tu ni zum pai na ding nei ing-in nitak teh hong ciahkik pan ning" ci-in vaikhak hi.\nCarpenter pa zong nasep hong kipan pahin a sep ding teng hong sem zetzet hi. Nitak khuamui kuan ciangin lokhopa hong ciahkik hi. A dai-um sak mu lo in, a lonawl a hawkguam lui kan na ding Lei hoih tak kidawh sitset hong gal muh hi. A lu pei-in heh lua kisa nui kha liang hi. Tua Lei lam hong naih phei leh a nau pa in a khut hong vanin Lei tung tawn-in hong pai phei hi. A U pa zong a nau lam hong naih in unau nihte tua Lei thak tungah hong kituak ta uh hi. A nau in a U khut len kawmin "U aw na lungsim picing taktak kong sa hi. Ken hih zah a ka ut bang kong cih gawp banah lungduai zo lo a, ka gamtatna khempeuh siat lak het lo cin-a hih bangin I unau a kizopna ding deihna tawh Lei nong bawl" ci-in hong hopih hi.\nLokho unaute in carpenter pa omna lam hong galet uh leh let-ta-mar pa a vanteng pua in a ciah gal muh uh hi. Uzawpa in "Sia aw, Sia aw, tawmvei na khawl lai dih in, koi tawh ni khat bek hun zang khawm lai ni, nasep ding dang zong nei lai ing" ci-in a khoh leh, carpenter pa in "Hun ngah hileng om nuam mah ing ee, a hi zongin hibang a Kizopna Lei ka bawl sak ding kisam tampitak om lai in ah na pai suak pah ning" ci-in paisan hi.\nTua let-ta-mar siampa, I innkuan sungah I kisam hiam?, I pawlpi sungah I kisam hiam? I minam sungah ee I kisam hiam? I nupa kawmkalah zong Kizopna Lei kiptak hong bawl sak thei ding hi. Tua let-ta-mar pa Jesus himawk lo hiam? A mah in a siangtho Pa Pasian leh ei leitung mihingte kikalah zongKizopna Lei hong bawl sak khin zo hi.


url: =Launa cihpen FEAR :: ZOMI DAILY\nposted on 23 December 2018 at 10:57 pm Lomkholna: News, Siamsin\nLauna cihpen FEAR: ‘False Evidence Appearing Real’, ‘a omlo a manlo thu a taktak bangin hong ompak thu hilel hi’ kici hi.\nေရခဲေသတၱာ (refrigerator) vive tawh nasepna sasai sungah Ni khat papi pa kamsiatna tawh kong kikhak nelh kha hi.\nPusuak khia thei nawnlo hi. A honding misam in a otot hangin a pualam pan in kuamah in za nawnlo hi. A ngaihsutna sungah ‘aw kei ေရခဲေသတၱာ sungah a om ka hive maw’ ci in laumahmah hi.\nZanthapai in hisungah om leng a siding ka hihi ci in launa leh upna tawh kidim hi. Tuabang tengtawh nai thumsung ding bang tua inn sungah om hi. Nitak ciangin kaamphatna tawh a lawmte khat a thupi mahmah sumsazian nusia kha ahihmanin tua innsungah hong pai hi.\nTua numei in A et leh a lawmpa sasai sungah a khut a khe khauh cip khinta hi. A khutte tuikhal bangin vot kilkel hi. Khua phawk nawnlo hi. Zato ah a manlangtak in puak uh hi. A lungtang bek a na khawlnai lo hiaa a sivui sungah site a pai nawnlohna mu uh hi. A khuakbu te a khalh na ding minute tawmno bek kisam lai ahihna siavuante in gen hi.\nSiavuan te bawlsiamna hangin dam kik sam hi. A lawmte in lamdangsa mahmah uh hi. Banghang hiamcih leh tua inn sung pen ေရခဲေသတၱာ bangin a kizatloh zawh kha 3 val khin ahihman ahihi. Papi pa in a kizanglai, a vot lai mah sa in lau hi. Mite in zongh lamdangsa bek hilo in umzolo phial uh hi.\nTua mipa awkna inn leh a veng a paamte inn ii a lumna leh a votna a kikim hilel hi. Khua votna in mipa a sia sak hilo aa a lungsim sungah upna leh launa in a thatlum dektak ahihi.\nKi honkhia lo hileh a votlo pi mahin a votna aa te mahbang in a keugaw ding ahihi.\nTuabangaa upna leh launa in silesa keusak, si san khalsak, khuakbu ngaihsutna susia bek hilo in a mi mahmah a that thei ahihi. Laulohna leh upna man a nei hileh tua mipa si vet lo ding hi. Tuahiaa Lau kei in. Lau kei in. Hat inla Hangin. Book Ref: Baihlamtak a Nalianpi Sepna/ Siamsin Library\nPrevious: Bethlehem khualam ah ~ Khaibawi\nNext: Ka Nu itna leh thu suutlo-in suahni ka bawlzo diam?


url: =Tuhun Zomi leh Internet ~ Awn Za Pau :: ZOMI DAILY\nThu Patna :: Zomite ih hamphat bilbelna khat ah, internet zat dan thei peuh leng Manglai Kawllai siam ta kei leng Zolai tawh internet sungah – E mail, Viber chat/talk, G talk/ chat, Messenger, FB, Twitter, Instagram cih a kipan zat nop peuhpeuh ei lai ei pau tawh ih zang thei ziauziau hi. Ni dang in computer ngiat bek tawh kigelh thei hi ta se leh tu hun ciangin smartphone tawh deih bangbang kingah sak ta mawk uhhi. Lai gelh thei tek ih hih mah bangin midangte in na sim leh bang aci tam adik kei kha nam cih zong khual man nawnlo liangin, ih ut ih nuam in ih lungsim ngaihsut teng ih hilkhia/suukkhia ziahziah hi. Tua huhau mahin ih lai gelhte ih sim ciangin a gelhte lungsim ngaihsutna leh a lungsim puak ding kisansat thei pahpah hi. Ih cih ciangin lai khat peuh ih gelh ciangin, mot gelh pah phangphang ding hi lo a, ngaihsut mahmah masak phot ding kisam mahmah hi, cihnopna ahihi.\nNa Lai Gelhte Dik Maw Dik Lo Cih En Kik Phapha In\nInternet sungah lai ih gelh ciangin thu zak khat peuh maan taktak maw maan lo cih tel kanna om tum mello in ih zak peuhpeuh ih theih khak sunsun peuh ih gelh khia pahpah thei hi. Thu khat peuhpeuh ih gelh ciangin mi khat peuh ii lungnop lohna ding ahih kei leh mi hoih mi dik mi ommuang khat peuh a su kha ding ahih loh ding zong thupi hi. Bang hang hiam cih leh ih kam pau ih muk pau zatna tung tawnin ei leh ei akipholaak niloh tawh kibang a, mite in hong neu et ding leh hong pi-et ding pen ih kammal zat dan leh ih laigelhte tungah kinga gige mawk hi.\nBan ah mi khat peuh in gam leh minam a’ding deihsakna tawh thu leh la khat peuh a suahkhiat ciangin, ei mau ngaihsutna ciat gen ding leh kikup ding a hoih pen mah ahihi. Tua hi leh laisim mimal in zong thu muhna leh pilna a tuamtuam zong kingah lawh thei pah ding hi. Ahih hangin mi pawl khatte in ama ngaihsutna tawh akikeelki khak zenzen leh a thu bek tawh kisai ama muhna leh theihna gen ding kim lai, a thulu tawh kisai kuppih lo in laigelhpa mah kawk pah veva in ko cih tak in ko pah dikdek thei lai mawk uhhi. Tua ding hi zaw lo in ei ngaihsutna ih kuppih ding hi zaw gige hi. A lai gelhte maan lo lua mahmah ih sak leh zong ama va-angh a kiamsak lohna dingin, ama tung bek ngiat ah lai khak a theihsak ding hoih zaw lai hi. Hoih ih sakte mipi mai ah kipahtawi in hoih ih sak lohte ih kisim gen zawk ding ahihi. Khat leh khat kigal neihna kizahkona tawh pen khantohna lam kimanawh het lo ding cih theihsa ahihi.\nNgeina Hoih Lote\nMihing ih hih mah bangin ih omna peuhah cina lo in ki om lo a, si lo in zong ki-om lo hi. Ei Zomite in ih ci ih lu na a zato ih lup ciangin, a thu bek tawh gen lo in a zato lupna maan na dong in ih suahkhia pahpah tangtang hi. Ih sih ciangin zong siluang maan zaih in FB ah ih suaksak tangtang hi. Mi namdangte ahi ei sang a, a khangto zawte in ahi bangbang in suakkhia sak sam lo uh a, amaan hoih a sak penpen khat peuh suang zaw in hong theisak uhhi. Ei zong tua bangmah a gamta a ih zuih dingin hoih ka sa hi. Tua bang ngeina ih zatte tu hun tawh kituak kilawm nawn lo ahih manin kheel huai kipuahhuai mahmah ta hi.\nInternet Zat Zia Ding Na Tanote Hilh Tangtang In\nTu hun ciangin mun khempeuhah smartphone vive tung tawnin internet vive ih zangta hi. Tua kawmkal ah ulian bek hi lo in naupang pau thei naiilo pipite in zong zang thei ta in, You Tube ahih kei leh Netflix te ensakin naucinna bang khat in ih nei liang hi. Bangmah thei naii lo naupang sangkah naii lote adingin a phatmawhhuai naii kholloh hangin naupang sangkah kipan( Pre – KG pan Middle School ) dong ih naupangte ih kepcing mahmah ding kisam hi.\nAkhangto gamte ah et theih ding leh kimawlpih ding (kid games) tam lua mahmah hi. Naupang bek hi lo in a khan khinsa khangno uham a kuamah peuh tukhawm khawlkhawm ta le uh, khat leh khat kihona om meello in a cellphone vive uh tawh buai tek lel tak uhhi. Bangkua sung naleng ah zong ih tu ih tate amau lupna khantek ah computer, ipad, iphone (ie. smartphone) cih bangtek tawh kitu tengtang mawk a, innkuan sung bek na-ngawn ah, khat leh khat kizopna kikaak kigamla semsem hi. Tua ahih manin ih tu ih tate tungah thukhun kician mahmah ih neih ding kisam pha mahmah hi. Gentehna in sang kah lai sang naupangte diakdiak bang, ni khat in TV ahih kei leh computer a et hun ding ahun ciangtan sak huai mahmah hi. Kimawl hun ding, laisim hun ding, TV or internet et hun ding cih bang ‘Daily Time Table’ bawl huai pha mahmah hi.\nOnline ah Mi Tawh Kiho Ciangin Theihhuai\nTu hun ciangin internet tungtawn in kizopna ol lua mahmah hi. Internet tawh kizopna huhau in naupangno numeinote zol bawl in khemna athuak tampi ki omta hi. Naupangte in online ah khat leh khat kizop ding ut mahmah uhhi. A tam zaw ahih leh a innkuanpihte leh a neu lawmte bek mah tawh akiho vive ahi uhhi. Ahi zongin nute pate in na tate uh lungsim hoih lo midangte tawh a kizop khak ding na cinh na theihpih ding uh kisam mahmah hi.\nNgimna nei sa midangte a susia nuamte in internet pan na tate tawh kizop theih ding na kankan ding a, (a tam zaw text message, chat rooms, leh social networking sites) te sung pan kizop theihna dingin na zolzol na heelheel ding uhhi. Hih bang mite in amah hihna taktak hong kilangh sak lo in na up na muan theihtheih dingin hong khem ding uhhi. A maute in na lau theihtheih na ding leh tua bang lau theihtheihna dingin hong khem bawl zel ding hi. Na lau takpi tuak ciangin nang tawh kinaii theihtheihna dingin hong kuppih ding hi. A sawt ciangin a mau gen nop bangbang gen in hong khemkhem ding hi. Amaute in nang tawh kizopna pen kuamah peuhmah gen loh ding leh, na gen khak leh zong nang a’dingin lauhuai mahmah ding cih bang in hong lauthawng sak ding hi. Na kizopna uh hong tam semsem ciangin, maan tuamtuam hong khak ding a, naupangte kiangah zong a maan na ngen ding uhhi. Tua bang a kizopna a khantoh ciangin a mi mahmah maitang kimu a kiho dingin hong kunh hong dong ding uhhi.\nBang Phamawh A Hi Hiam?\nMi bawlsia theite in na naupangte bang ci zol a bang ci khem cih pen na naupangte in a tuah khak lohna ding in na thu hilh den ding kisam mahmah hi. Tu laitak a, a kum zah kum 6 pan kum 10 a phak laitak ciangdongin online ah kuamah tawh kiho lo ding cih na gen ding banah, kuate nam bek tawh kiho thei ding cih a kipan a zuih ding thu kham na bawl kul ding hi. Tan 4 tungsiahte leuleu ciangin, a tung a thute kicing tak in hilh khin peuh lecin tawm khat suakta zaw deuh in kikoih thei ding hi.\nNgaihsut Theih Ding A Kicite\nNa innkuan sung uah internet zat ciangin gamtat dan ding kikum un. Online ah messaging leh chatting tawh kisai akilawm a kituak ding thukhun khat bawl in bulphuh in la, tua zuih ding thu khun kibawlna pen, hong susia thei mi hoihlote tawh na kipelh theihna ding a kibawl hi ci in gen phapha in. Amau sang a, a u zaw sanggamte a om leh zong amau lakah kihel sak nuam mahmah ding hi teh. Banghang hiam cih online tawh kisai zat dan ding amau na makaih leh a nau zaw te in hong zui thei pah ding uh ahihi.\nKuate Bek Tawh Kiho Thei Cih Bulphuh In\nInternet sungah kilawmta nuam a hong kun hong hopih zong tam thei mahmah hi. Tuate lak ah ih theih cian loh ih theih ngei lohpipite zong hong kihel hi. Tua ahih manin ih theih taktak loh ih tel taktak lohte kilawmtat ding ngaihsun masa lo in san ziauziau huai lo hi. A diakdiak khangno lai naupang note a kihopihte pen, na naupangte kitheihpih mahmah khitsate, a lawmte leh a innkuanpihte cih bang hi leh bek hoih hi.\nBang Thulu Tawh Kisai Kikum Thei Ding Cih Ciangtanna Nei In\nOnline ah naupangnote in amau tawh kituak lo, a lung a nuam sak lo dotna a tuamtuam a ngah khak leh dawn sak vet loh ding ahihi. Na tano in ama khan-gual lawm leh gualte tawh ahi zongin, a muanhuai uham khinsa (adult) tawh lungmuang tak a thu a gen ahi dingin bawl in.\nOnline ah mi khem nuam mi zol nuam ahih kei leh a kilawm a kituak lo muanmawhhuai khat peuh hong om leh, na tanote in ama sang a uzaw a muanhuai uhamsate dong masa leh mite khemna thuak lo in haksatna zong tuak kha lo pah ding hi. Ban ah na tanote computer et ding phal lo biikbeek/bekbak kei in. Naupangnote in online pan haksatna (problem) khat peuh tuak leh computer na zat sak nawn loh ding lau in bangmah hong ko kik lo zaw bung leh ding uhhi.\nNa tanote kiangah nang leh na innkuan tawh kisai kitheihpih ngei lohte tung ah gen ding ahih loh lam phawk sak kikkik in. Naupangnote in online ah, amau min, a address, a sangkahna, a phone nambat, email, amau a hih lam a kitheisak ding maan leh adang a tuamtuamte kuamah tungah piak sak loh ding ahihi.\nKhaktan, Thukin Lo (keh) Nusia\nNaupangnote a tam zaw in nu leh pa leh siate thu hilhna tung tawnin a deihhuai lo mite tawh kizopna, khaktanin phiat siang leng hoih ding cih a thu in thei kim ciat uhhi. A zuih ciat takpi nadingin amaute thukim leh san theih taktak ciangdong thu hilh phapha in. Hong zuih khit zawh ciangin tua dan a zat suaksuak dingin hanthawn in.\nNa Naupangte Om Dan Encik Giugiau In\nNa naupangno pen kuamah tawh kiho nuam lo, hong kinaii om nuam lo, online ah tu niloh ahih kei leh khat peuh a selsel tawh akibang hiam? Naupang note online pan a kilawm kituak lo a online tawh kizopna a neih uh ciangin, a tung a bangin a om dan in hong lak khol hi. Nang theih ding a, a deih loh online tawh kizopnate a sel sim nuam zong hi thei hi. Tua bang dan a na muh leh lim tak in dong in. Banghang hiam cih leh lungsim sia lungsim hoih lote tawh akizop ding a lauhuai bek hi lo in, kum cing nai lo (under 18)te muh sak huai lo et sak huai lo liim a tuamtuam zong om ahih manin, tuate tawh akisawh khak loh ding thupi mahmah hi.\nE Mail Tawh Kizopna ah Theihhuai Thute\nLaimal gawm man lo, kam thak kam kizang ngeilote (slang), leh a bei thei lo ngaihsutnate text message leh email te ah kikhahkhah ta leh phamawh kisa khollo thei hi. Message maan mahmah tawh naupangte gelhsak lecin bang hong ci hiam? A ngah a sim dingte tawh kituak in bangci gelh ding cih amau a thei uhhiam? A ngah ding a sim dingte tawh kizui in laigelh dan na siamna dingin na sin masak ding uh ahihi. Naupangte in a email gelh dingte thupitna tawh kizui in, kammal hoih nono tel in gelh ding uh hi. Tua hi leh a ngahte in amah pen zahtak bawl in, thuh kik a kul leh hoih tak pha tak in thukkik ding uhhi. E mail ngah ding pa/nu leh bang thu huhau a e mail khak ding cih na tate in ngaihsun masa hen cih hanthawn in. Na kitheihpih ngei lohte na khak ciangin kam hoih kam zol theithei in gelh lecin khat leh khat kizahtakna piang sak hi.\nNa Gennop Atom Theithei In Gelh in\nMi pawl khatte in e mail a khak ciangin a sau theithei in gelh deudau thei hi. Na gen nop thute a tom theithei in gelh in.\nA Maii Tekhtekh ah Na Gen Theih Dingte Bek Mah Email ah Gelh In\nNaupangte in e mail a khak ciangin a khakpa mai tekhtekh ah kam tawh a gen theih pah lian ding bangin gelh ding uhhi.\nZat Loh a Phamawh Ahih Kei Leh Laimal Gol (uppercase letter) Vive Zang Kei In\nOtna kuutnate bek ah (uppercase letter) a kizang hi. Na thupi ngaihsutna taktakte lobuang ah zang peuhmah kei in.\nNa Laigelh Sate En Kik Phapha In\nE mail a khak ma in spelling, grammar, punctuation, format cihte maan maw maan lo cih\net phapha ding phawk kik sak in.\nMaitaina, Tha Ngahnate Lai Tawh Gelhhuai Maw Gelhhuai Lo Cih Nngaihsun Masa In\nKimuh theih loh leh akizak theih loh hangin nui kawm hiauhuau a hi zongin lamdang saknate ahi zongin, na cihnopnate na khakpa theih dingin lai tawh kigelh thei hi. Ahi zongin email thupite ah tua bang a gelh ding kilawm lo hi.\nMai lamah internet zat dan pen tuhun tu laitak sangin kilim zat semsem zaw ding a, a zang mi mal zong hong tam semsem ding hi. Mi a tam semsem mah bangin mi hoih leh mi hoih lo zong hong tam semsem ding cih gen thuah a kul nawn kei hi. Tua ahih manin nute pate leh sang a ih siapa/sianute inh hih thu tawh kisai in, thupi ngaihsut in nungsang ciang a, ih gam leh lei a makai ding ih tu ih tate’ inh kim leh pam suksiat theihna pan kidal kholh masak theih ciat ding kisam mahmah hi. Khangnote’ lungsim picinna ding leh amau leh a mau inh a khuasak theihna dingin, ih inn tek pan ahi zongin sang pan ahi zongin, hih internet tawh kisai ahoih lam bek a ih zat theih kim ciat ding ih gen ih theihsak kim ciat ding, a kua mah tek ii vaiipuak lian penpen khat hi cih kong phawk sak nuam hi. Pu Awn Za Pau\nPrevious: Tedim Khua Zuun Kik Dihni (1) ~ Khup Khan Thang\nNext: Zawngtah zuakzia tawh kisai


url: =NEPAL GAM TANGTHU - Laibu Saal\nHome > Taangthu > NEPAL GAM TANGTHU\nNepal Gam lim (Map of Nepal)\nFederal Democratic republic of Nepal pen leitunga mualsang pen Himalaya pang a om ahi hi. A gam pen Sq.Km 147,181 in taangzai hi. Mihing 27 millions kiim Nepal gam sungah teeng uh a, Nepal mi(Nepali or Gorkha) gam pua a teeng zong 2 millions val om lai hi. Leitunga gam lian tehna ah 97 na ahi hi. Mihing tam lamah leitungah 41 na ahi hi. Ni suahna lam, sim leh maal lam ah China tawh kigi hi. Nitumna lamah bel India tawh ki gamgi hi. India state Uttarakhand, Uttar Pradesh, Bihar, West Bengal leh Sikkim tawh ki gamgi banah Himalayan mual a Tibetan Autonomous Region tawh zong ki gamgi hi. Nepal khuapi pen Kathmandu hi in khuanuam leh khangto khat ahi hi. Van kiman ahihmanin Mizoram khawng pan sumbawl tampi takin Kathmandu ah van la zel uh hi.\nKathmandu Khuapi (View of Kathmandu City)\nNepal gamah leitunga mual sang pen pen 10 bang om hi. Tua te lakah leitunga mual sang pen Mount Everest zong om a Nepali ten Sagarmatha ci uh hi. Sea level pan in 20,000 feet a sang mual 240 bang om hi. A gam sim lam bel khaicinna ding leh gankhawina dingin hoih bilbel vanglak hi. A gam mipi 80% ten Hindu biakna zui uh hi. A gam tawh ki zui in gam khat a Hindu biakna a tam pen na mun ahi hi. Budhist biakna hong piankhiatna ahih mah bangin Nepal gam in Budhist biakna tawh kizopna hoih tak nei hi.\nEverest Mual sang (Mount Everest)\nNidang lai pek pan in Nepal gam pen vaihawmna ki luahsawn (Monarchy) gam khat ahi hi. Galhang Prithvi Narayan Shah in gam neu nono gawm khawm in a uk hun lai kum 1768 in Nepal zong uk khawm kha hi.A hizongin Communist Party of Nepal kici Maoist te ki phinna hangin November 22, 2005 in 12 Point Agreement kigelh hi. May 28, 2008 Nepal gambup kiteelna ah vaihawmna ki luahsawn a deihlo pawl te gualzo uh hi. Tua aki pan in mipi vaihawmna gam khat hong suak ta hi.\nNidang lai in Nepal gamah Hindu siampi Ne kici khat om hi. A man a teenna kiim teng limtakin puah in juun hi. Tua siampi Ne in a puah a juun gam pen Ne ii’ gam, Nepal kici hi. Nepal gamah a teeng masa pen Kirata nam tea hi uh hi. Kirata nam te Nepal gam ah kum 2,500 sung vingveng teeng uh hi. Jesu pian ma kum 500 kkim lai in biakna lam laibu Nepal Mahatmya ah Nepal gam etlawm zia kigelh hi. Kum 564-483 BC kiim in nam hangsan pawlkhat hong kilang uh hi. Amaute laka khat kumpi pa’ tapa Siddharta Gautama in lungmuanna leh khamuanna zon cih takin zong hi.Tua ciang taansak (enlightened) in hong om in Buddha kici hi ama’ sinsakna pen Budhism kici hi. Budhist biakna hong pian khiatna ahihman in tua biakna a zui te adingin gam thupi mah mah khat suak hi.\nKum zalom 12 na hun in Nepal gam pen gamke 20 valah kikhen hi. Kum zalom 14 na ciangin kumpi gam khatah hong omkhawm thei kik uh hi. Ahizongin kum 1482 ciangin Kathmandu, Patan leh Bhaktapur ah kikhen kik hi. British East India Company leh Nepal te gamgi tungtang ah ki mukhial thei zel uh hi. Tua ahihmanin 1815-1816 sungin Anglo Nepalese War hong pian lawh hi.Tua laiah Nepal (Gorkha)galkap te hangsan mah mah uh ahihmanin tu dongin galkap dingin ki deih mah mah hi. Kum 1923 ciangin British leh Nepal kumpi in ki lawmtakna thuciam hong bawl uh hi.Kum 1959-1989 hun in Nepal gamah Panchayat System kizang hi.Mipi te malakna “Jan Andolan” hangin kumpi Birendra in zong mipi deihna tawh kituakin May 1991 in mipi vaihawmna thukimpih hi.\nNepal Dialkhai (Flag of Nepal)\nCommunist Party of Nepal(Maoist) ten kum 1996 pan in thagum zangin aki luah sawn kumpi suan khiat sawm uh hi. Tua in tual sung buaina piangsak in mi 12,000 tak in si lawh hi.June 1, 2001 in mi tampi ki that in tua lakah kumpi Dipendra leh kumpinu Aiswarya banah kumpi innkuan mi 7 si uh hi. September 2005 ciangin Maoist te tawh hong kikap kik uh hi.Kum 2006 ciangin mipi vaihawmna a om ding kumpi pa Gyanendra in thukimpih hi.Mipi vaihawmna House of Representative pen April 24, 2006 ciang hong piang kik hi.May 18, 2006 ciangin Nepal gam pen biakna a tuam neih lo gam(secular state) hong suak hi.Tua in hun sawtpi peka om Hindu kumpi gam nuai mang ta hi.\nApril 10, 2008 in Nepal gam kiteelpina om hi. Communist Party of Nepal(Maoist) te a cing tam pen uh hi. A ki pawl khawm vaihawmna(Coliation) hong bawl uh hi. May 28, 2008 ciangin a kiteel cing ten kumpi thak bawl nangin vote khia uh hi.Member 564 lakah 4 bek in kumpi lang pang uh hi. Tua pan in Nepal gam pen mipi teelcin te’ vaihawmna Democratic Republic bucing hong hi ta hi. Kumpi(king) teenna inn Narayanhiti Royal Palace zong ni 15 sungin hawm(empty) sak pah uh hi. Tua inn pen van lui koihna (Museum) in zang lel uh hi.\nNepal gam Gross Domestic Product(GDP) pen kum 2012 in US Dollar 17.921 Billion ahi hi.Per Capita Income zong 2012 estimate ah US Dollar 623.624 ahi hi. A gam uh a neu na zah tawh ki tuak in a sum laklut uh tam vanglak hi. A sum muhna uh Services, Agriculture leh industry hi pipen hi. Politics hangin Nepal gam deih bangin khangto thei lo kawmkalah kum 2012 in a GDP uh 5% a khang dingin ki tuat hi. Nepal mipi te’ lakah Below International Poverty Line (BIPL) zong tuma kum 7 aki pan tawm tek tek ta sam hi.\nNgeina Laam (Nepali cultural)\nKum 2009 sung Nepal gamah khualzin(Tourist) 509,956 tak lut hi. Tua bang kawm kalah Nepal mi gam danga zin zong tam cihtakin tam zel hi. Persian Gulf leh Malaysia bek ah zong Nepal mi sum thalawh 700,000 bang om ding hi.\nGelth : Thangpi Naulak.\nSource : Dei Gratias\nItem Reviewed: NEPAL GAM TANGTHU Description: Rating: 5 Reviewed By: Cinpu Zomi


url: =Mangkang le Mikang, Mikang le Mangkang\nMikang le Mangkang (Hoihmuhna Vs. Ahoihna mu)\nTua ahih manin tuni Zomi khangthakte in hoihmuhna bek panin a hoihna muh theihna ah kizeek kul ta hi. “Sya” pen laihilh Syate ah kizang a, “Sia” pen hoih lo “sia” cihna ah zang ni. “le” pen “and” munte ah zangin, “leh” pen “if/condition sense” te ah zang ni. “Ong” pen singular form in hihci bangin zang ni. Khat bek ong pai hi. “Hong” pen plural form bangin zang ni. Nih le thum hong pai ding uh hi. “Maan” pen “Thumaanna/Justice” adingin “a” mal nih tawh zangin, “Man” pen “Thumanna/Obedience” adingin “a” mal khat tawh zang ni. Zaanggam lam khuate adingin “a” mal nih tawh “Zozaang/Dimzaang” sak ni-in, Khamtung khuate adingin “a” mal khat tawh “Zozang/Mualzang/Sezang/Simzang” sak ni. Mikang khempeuh Mangkangte hi lo uh a, ahi zongin Mangkang khempeuh Kang hamtang hi. Zomi te’ adingin Zolai kilailai sak kei ni-in, zangkhawm zuun khawm diamdiam ni. Nang zat nop bek “hoihmuh” kei inla, anih tuakin a hoihna mu thei a, Zolai zat le zeek ziahziah ding hun hi ta hi.


url: =Leitungah mihaupen ahi Jew mite hauhna thusim 10 :: ZOMI DAILY\nposted on 31 May 2019 at 3:26 pm Lomkholna: News, Siamsin\n1. Nang le nang thu kihilh masa in. (educate yourself)\nMite hong thuhilhtawh kipil zolo a, ei mahtektek in i theih/ i tuahkhak mah in hong pilsak pen hi.\n2. Sumlepai vai ah gelkholhna nei den in. (have a financial plan)\nNa ngahzah ding gelkhol sitset inla tua tungtawn in na zatna ding gelkhol in. Gelkholhna kician na neihkei leh na sum a beilam kitheilo in mawk bei hanhan lel dingaa leiba zong na neikha thei ding hi.\n3. Nasem in. (go to work)\nAnletui na duhzah in nasep na lunggulh leh leitungah na gilkial lo dingaa, ci mawh genthei in na om ngeikei ding hi.\n4. Ngimna tawh nasem in. (work ambitiously)\nNa mawksep ding hilo hi. Na nasepna a hang thei in. Ngimna kician omlo nasep a hihleh khawlphot zaw in. Ngimna kiciankhat neimasa lecin a neuno nasep nangawn in nalianpi hong piangsakthei a hihi.\n5. Gualnopna uangzat kei in. (don’t pursue pleasure)\nLawmlegual leh a pualam gualnopna te ki dek mahmah in. Nekna, dawnna, khualmawk zinzinna, cihte bek hilo teptheih muamtheih khempeuh zong gualnopna hiaa tuate khempeuh ki dekpha mahmah in.\n6. Mizang ki neih in. (prerend to be poor)\nMi hau kineihnuam lecin nai, mawtaw, puansilh, vanzat tuamtuam leh nekledawn te kisamlo pi in na leilei khading hi. Tua a hau na kineihnopna in hong zawngsak hi zaw hi. Tuaahihmanin mi zawng dan in om ding maizum kei inla a zawng ki neih zaw lel in. Na haubaihzaw ding hi.\n7. Thumantak in nasem in. (work honestly)\nNa nasepna ah thuman in. Thumantak tawh na ngah hauhna, neihlelam te bek mah in hunsawt hong lungdamsak thei ding hi.\n8. Sumleitawi tawh nuntaksawm kei in. (don’t live on borrowed money)\nSumleitawi pen a ki zongsang baih mahnah nasep khat a hihi. Leitawi la te’n a tawmno tawh kipan aa a tampi dong in lala uh hi. A tawpna ah kamsiatna khatpeuh tawj lohzo vatkei leh uh na tu a ta khangdongin leiba nusiatthei uh hi. Leibatlak ding hanciam kei in.\n9. Kamciam manlang kei in. (be careful of guaranteeing)\nMikhat peuhpeuh, innvengte, naseppih te, lawmte tungah na sepzawhloh ding kamciam pia kha kei in. Tua in leitungah khaguak hong tangtatsak thei gallian khat a hihi.\n10. Thumantak in nungta in. (live right)\nNa hihna peuhah diktat in. Itna nei in. Hehpihna nei in. Nuih mai in. A sia pel in. A hoih lenkip in. Thumantak in nungta in. Siamsin Library\nPrevious: Mehteh mehgah tuamtuam nekna a thupina\nNext: “Down Syndrome” natna ~ Hau Lun


url: =Corona Virus, China leh USA (Galpi Thumna kipat sawm) :: ZOMI DAILY\nCorona Virus, China leh USA (Galpi Thumna kipat sawm)\nposted on 14 May 2020 at 9:51 pm Lomkholna: News, World\nUS Kumpipa Donald Trump in Corona Virus pen Sente hong khahkhiat hi ci-in mawhsak hi. Tua virus pen mit tawh muh theih hilo ahih manin malmat ding om thei taklo hi. A ma pianzia mahmah zong Tapidaw Biakna leh America gam bek mah bulphuh pian mawk ahih manin leitung mi a tamzaw in ki paakta khollo hi. A hizongin USA kumpipa hi mawk a hih manin ei Zomi te in facebook pan I ut peuhpeuh I gen ziauziau bangin kampau sap lo a, a gen ma saksak hong maan toto hi.\nUSA leh Europe gam pawlkhat kipawl in Sen kumpi tungah Corona Virus a khah khiat uh hangin liausum (ေလ်ာ္ေၾကး/zawgyii) a nget uh pen Sen te-in piaksawm hetlo in US galkap te’ khahkhiat hi ci-in ngawh zawsop hi.\nHih thu ah UNO khutnuai a om, leitungbup cidamna kipawlna(WHO) in zong Sente lam ah pang ahih manin USA in a bulphuh hong laih in TAIWAN tuikulh vai hong masuan ta hi. Taiwan pen Sente-in ko gam hi ci uh a, Taiwan leh USA kumpi-in Taiwan pen gamkhat hi ci uh hi. Leitung bup COVID-19 tawh buai in mang bangin a om laitak in Sen galkap te in Taiwan tuikhulh laksawm in Galvan nawnnawn uh hi.\nTu-in Donald Trump in a kuat hong laih ta a, Corona Virus thu gen nawnlo-in Taiwan tuikulh vai thulu masuan in hong zang ta hi.\n(1) May 23, 2020 ni a, kibawl ding World Health Assembly ah Taiwan kumpi kihel dingin ngetna nei a, Canada, Thai, Japan, Germany, British, Saudi leh Australia gamte in thukim pih khin hi. (Taiwan kumpi in Senkumpi thusim teng thei khinkhian uh a hih manin WHA ah om leh Sente thugen te nial thei ding uh hi).\n(2) WHO in USA te’ ngetna mang zenzen leh Sente heh lua-in ki tom pah ding hi. Taiwan kumpi in lah, “Sente khutnuai ka hi kei uh hi” ci-in May (9) ni-in taangko khin hi. Tua nipan in zong Sen galkap honpi-in Taiwan tuikulh ummcih kipan pah uh ahihi. USA te-in Taiwan kumpi in Corona Virus dona ah hong makaih ding cih lunggulh a, Sen kumpi in ko kihel peuh le ung phazo hi ci-in WHO ah gen hi.\n(3) Sen kumpi pa Xi Jinping in Taiwan te-in pulnatna pauhlap in a gam phuhnopna uh hong meet lak leh ka koihkhong kei ding uh hi ci ta hi. WHO a Director pipa Mr.Tedros Adhanom (Ethiopian Microbiologist) in Sen kumpi tawh a ki uitui mahmah khat hi a, USA te ngetna sanglo kha ding hi. Tua sang kei zenzen leh USA in WHO ah kumsim in huhna a piak dinguh Dollar Million 400 pia nawnlo ding hi. Sente in kum khat in million 40 bek huhna a pia a hihi. Sente pen angsung sumbawl a siam ahih ziak in WHO makai te golhguuk tampi pia uh a hih manin UNO thunei te-in Sente zahtaak uh hi.\n(4) Tu laitak in Taiwan te kumpipa pen numei hi a, Tsai Ing-wen kici hi. USA tawh kipawl siam mahmah a, Gam tuam din ding a lunggulh, minam it khat ahihi. Tua hangin Taiwan panpih ding USA kumpi lawp mahmah a, Sen kumpi te-in Taiwan laakzawh ding nawh gel mahmah zel uh hi. Tuni mahmah in zong USA Galvan pua tembawpi te South China Sea lam manawh in pai ziahziah ta hi.\n(5) Sen kumpi vai-ah a dinpih tawntung North Korea kumpi pa lah tu sung teng mangcip thong hial hi. Mang dide kei mah leh zong Donald Trump in mohbung limci pia khin ahih manin Sente panpih lo ding hi. Europe gam te lah Corona Virus tawh buai in Sente tungah heh cihtak in a heh laitak uh a hihi. Sente a panpih niloh Russia te zong Corona Virus hangin a tultul in si ziahziah laitak ahih manin meeting zong hoihtak bawl thei lo uh hi.\nMay kha sungin WHO Meeting om ding maw? Galpithumna piang ding cih pen midang te-in ki gen theilo hi. Super Power lutangpi nih te khut sungah om hi. Mikado Pheasant (Vapaal hoih mahmah) kituh in Dragon(Gulsam nei) leh Eagle(Muvanlai) te tuipi leh vantung ah hawk ziahziah ta uh hi. Ei lah antang, sathau, ci leh besan bek mah tawh I buai lai hi Zomi aw…. Kham Suumpi #Ref: Reuters_NikkeiAsianReview\nPrevious: Ahi ziau teng hizaw ~ Evan. Suangh Dal\nNext: Thopi leh Mompi tangthu ~ Pau Lam Dal\nGal piang ken teh. Cold war hi zaw. Holyfield and Mike Tyson a nih vei na a ktup bang dan ki ngimngim, ki kihta tuak hi lel .\nUSA, California pan Pu Thang Khen Pau (Seitual, Gualnam) in hongnusia


url: =Business « Nikonghong\nApril 4, 2014 2:47 pm / Leave a comment\nTuhun a tatuan in a khangto nasa ngamah vanh lei ciang sumtang (cash) in kipia thei aa, debit card (bank card) ahibale, credit card taw zong kipia thei hi. Cash taw ahizong, debit card ahizong, credit card ahizong, ih zak ciang a phatna le a phat ngawlna tatuam om hi. (more…)\nSeptember 28, 2012 3:57 pm / 1 Comment on Dawei Deep Sea Port Project\nJuly 14, 2012 11:35 pm / 2 Comments on Ngam Zawngbel 10\n2010 kum suak International Monetary Fund le CIA World Factbook sung et ciang leitung ngam zawng bel 10 sia anuai ateng hi. Kawl ngam zong zawng mama, leitung ah ngam zawng bel khat ki ci tawntung ahihang anuai ateng za kisuk ngawl lei hi tu um ing. (more…)\nMarch 2, 2012 1:32 pm / Leave a comment\nPresident kiteal hun sim, datsi man in ih ngaisutza in kitealna tungah affect zo tatak ngawl hi. 1992 kum election lai datsi man niam mama (gallon khat $ 1.77) aa, George H.W Bush ii hanciamna taw economy zong siipuazii kial (recession) pan suakta zo hi. Ahihang Bill Clinton in zo hi. Datsi man a niam hang Bush (senior) in zo tuan ngawl hi. 2004 election en laleao leang, economy sia hoi tu in hong kipat laitak, recession pan a pusuak lai tak hi. Ahihang datsi man ham (gallon khat 2.26) mama hi. Ahihang George W. Bush in zo vave aa, kitealnaah ngual zo hi. Datsi man ham ahihang zo vave. Simsuak\nMay 16, 2011 11:26 pm / 1 Comment on Mihing hausate hanciam dan nam 5\nWarren Buffett (leitung ah a hau belh akhatna ahibawle anina) in billion $45 hau hi. Ama hauna sea a investing thiam le a business hoi hang bak hi ngawl hi. 1958 kum lai in Nebraska state Omaha khua ah $ 31,500 taw alei a inn ah tudong in teang lai ci thu ih heak ciang akisapna ngawlpo sum zak cil lingleng ci sea ki mu thei hi. (more…)


url: =Ka phawk hi (I remember) :: ZOMI DAILY\nposted on 8 December 2021 at 12:50 pm Lomkholna: Article, Christmas\nPhawk kik sing e. Ka lungsungah zanni mah a thupiang tawh kibang den si e maw. Ka sinlai ah hong phawng kikkik den e. Tuani pen Chirstmas atunma ni/ Christmas Tunkimni (Christmas Eve) zan hi a, midang te mahbang in kei zong huntawp leh hunbei kuan-in Christmas vanleihun ah vanlei-a (shopping) ka pailai tak a hihi. Huihvot anun hiauhiauna lampi dung zui-in ka paisuk hialhial a, niinbung agol simpian khat leh taih-innpi khat te kikaal panin, aw heu liang-a akhuh chialchial awging khat ka za kha citciat hi.\nTua niinbung omna lam manawh in ka pai phei ciangin, akhualum nadingin puansia akeek nengnang tawh akitun niapnuap khangham putekpa ka mu kha hi. Apaatgawp neepnaap leh alui mahmah puantung-silh khat nasilh lai hi. Apumpi khua alum zawh nading-in, tua aniin niapnuap puantungsilh sung ah laidal pawlkhat hong guang-in dimsat phitphet lai hi.\nApheituam te zong tom mahmah a kikeekgawp lai hi. A savun-khedap (shoes) te zong sialuakisa paatkhia mang ta hi. Akhedap veilam penbang kikeek lua kisa vang mang-gawp ahihmanin, akhemete kidawk khia zeuzau keei ta hi. Akitunna puanza zong kisialua ta in vang mang-a kikeek gawp lai zen hi. Lamdang sakna tawh mitphialo liang-a ka et leh, tua khangham putekpa in aniin phiatphuat amaaitang tawh kei hong ento kik hi. Amit te mual ta ahihman-in hak sitset zo nawnlo a, mittang langbek haksa-in a en zo bek hi.\nAkhua lum tuam nadingin, akhutzep litletsa-in om a amah-le-amah damtak in hong kibeng kheuhkheuh hi. Tuniciang dong ka tel zawhloh thu khat om hi. Tua thu pen bang hiam cihleh, “aman ka khut hong leen ding hi”, cih lametna tawh ka khut taklam ka zankhiatna thu ahi hi. Mit tha omlopipi mah in lungdam kohna lahna-in kei hong en kik teitei hi. Akhutte damtak in hong zankhia a, ka khutte kiptak-in hong leenkip hi. Akhut te na vot dikdek khin ta a, vot lua ahihman-in aci-asate leh avunte zong ligawp (chap) puakkham gawpmang ta hi.\nGawng diingdiang lua aihmanin, aguh-ataangte omzia leh siguipi paizia te bang kimu phial ta hi. Amah pen zawngkhaal-in atha zawmlua ahihmanin, adintoh nading hamsa-sa lua mahmah hi. Limtak-a adin zawh nading in ka pumpi tung kingam sak-a, anungzang lam zong ka veilam-khut tawh ka naang phei kawm lai hi. Akhe tung ah kiptak-a adin zawh theih ciangin, alum vitvit annek-tuidawn te akingah theihna buukmun khat zong kawmkawm-in kong pai hiathiat uh hi.\nDamtak-a kong pai kawmkawm mah un, agil kial lua ahihman-in gilsung aging ngutngut-aging ngawingawi tebang kiza zo phial mawk hi. Lamkiu kawi ah a-om nitaak-an nektheih nading munkhat nakihong lai ka mu uh hi. Tua inn kongkhaak ah ka lutsuk khit uh ciangin, an nekawm tui dawnkawm-a ka nihvua ka tuttheih nading munkhat ah pai-in ka tu phei pah uh hi. Tua sai ah, nasem numei khat hong pai pheipah a, ka neknop dan tek uh hong dong hi. Aman bang dan deih ding hiam cih theilo ka hihmanin, sunglam alum zawh nading in alumvatvat coffee hai nih leh aksa taangciim kuangpi khat ka vaikhak hi.\nCoffee haikhat la a dawn-in tualai ah ka tutkawmkawm laitak-in,“Tulaitak adinmun ah bangci bangdan in natung thei mawk hiam aw”, ci-in ka ngaih sun kha zenzen hi. “Amah koi pan hong pai ahi zen tam, kua ii pasal ahi zen tam, amah kua hiam cih zong athei a-om mah tam, mikhat peuhpeuh in lunghihmawh-in amah na donkha zen uh tam maw”, ci-in dotna tampitak ka lungsim ngaihsutna ah hong phulkhia daudau keei mawk hi.\nAnn aneklai tak ka etet leh, abiang langnih ah angeibang-a damdam-in sisan hong teeng kik ta hi. Annek mankhit ciang anneknaman ka piapah-a, phalbi khuavot silsial huih leh vuuk lakah buk nading buukmun zong kawm ding-in kong pusuak khia kik uh hi. Gamlapi tung manlo-in, tua khangham putekpa in biakinn khat hong mukiau hi. Atung kahtohna kahlei ah haksapipi-a ahong kahto tantan teeiteei-a, Biakinn singkongkhaakpi te hong-in alutsuak ka en hithiat hi.\nTua kongkhaakpi gei ah tuisiangtho koihna tuikuangpi om-a, putekpa in tua tuikuangpi sung ah akhutme te ahong diahsuk-papsuk khitciang-in, akhut tawh singlamteh limlahna dan bawl-a, biakpiakna taau lam hong nga-in, zahtakna piakna tawh hong boksuk-in hong bia hi. Adintoh kik theih nading in ka va huh a, biakinn sung tutphah omna lam zuan phei-in ka va tu hithiat uh hi.\nPutekpa zong hong khuukdin-in, akutte nih hong mattuah tittet a, amitte hong sin-in, thu hong ngen pah hi. Amah thunget laitak, akiim-le-apaam ka et kawikawi leh, midangte’n zong thu na ngen ziahziah mawk uh-a, mi pawl khatte in neekkhawm na-ne keei uh hi. Khuaimeivaak te na kitaangsak-in na kivaak zihziah a, tua khuaimeeivaak te’ ii kiim-le-paam ah a-ommawh mahmah leh akimawl vulvul thei hih huihdam te anung hiauhiauna sung-ah, khuaimeivaak te zong na-phe laplap-a tua huihdam’ anunna zui-in na lam latlat uh hi.\nKiim-le-paam a huih lak ah akihaal gim-namtui te hong nam viauviau ta hi. Naupang lapawlte’ asak hiauhiau uh azaaknop leh akhum ngaungau awging te in lungdamna leh lungnopna tawh ka lungsim hong kidimsak-a, ka kha mitte zong hong vaaksak zo mawk hi. Tuani pen nithupi te laklah athupi phadeuh ni khat hi cih hong phawksak den hi.\nTua in ih Topa Zeisu naungek-a hong suah lungdamna thu ahi hi. Tua putekpa ka et kik leh adintoh kik nading hamsa sakeei lai ahihman-in, ka pumpi tung ah kingam sak kawm-in anungzang lam ah ka veilam khut tawh ka naang phei hi. Ka khut taklam tawh abaan lang khat leen in damtak-in ka domto hi.\nLungnopna leh lungdamna tawh akidim mite ka et kawikawi lai tak, putekpa in ka liangko tung ah alu hong nga suk hithiat hi. Amah lam nga-a ka et leh aman,“lungdam lua ing”, cih agennopna in hong maaitai kawm-in hong en kik hi. Asawtlo-in, huih hong diik nawnlo-a ahu sanna hong bei lam ka phawk kha hi. Daaitak leh lungnuam tak-in a ihmu ta hi.\nLungkham-sinkhamna cih te omnawnlo. Khuadamna-khuavotna cih te omnawnlo. Gilkial-dangtaakna cih te omnawnlo. Sinkham-lungbuaina cih te zong omnawnlo-a, lungnopna leh daihna bek tawh akidim hi ta hi. Tualai tak-in siampipa khat ka kiang ah hong pailam ka phawk kha kei liang hi. Siampipa in ka liangko tung ah, a khut hong nga-in hong etsuk ciang ek in khua ka phawk kha panpan hi.\nKa biang ah ka khitui te hong tak kelhkelh-a, khitui-naptui tawh kidiik kawmkawm-in siampipa ka en to kik hi. Amah (putekpa) ka muh masak lai-in, agammangsa leh amangthang kha khat huh-in panpih a, angvan ka kisa kha hi. Himahtaleh, ataktak-in tua dan na hihetlo in, agammang-amangthang kha pen kei mahmah ka hih lam hong telsak zaw a, ahong huh, ahong panpih, ahong phawksak kik pen amah na hizaw gige cih thu ahihi. Hih thu pen zanni mah a thupiang bang-in ka lailung ah hong phawng den mawk e. Story Credit: “I remember” by L. Wiss Laitei: Classylian\nPrevious: Banghang in Pasian nasem te pahtawi huaihiam? ~ Sia Pau Khai\nNext: USA, Tulsa pan Tg. Kap Deih Mung (Lailo, Hatzaw) in hongnusia


url: =Video: Klang ansai khatah gilkiallua in alungtomgawp Customer khatin nasemkhat tumgawp :: ZOMI DAILY\nposted on 24 February 2018 at 10:39 pm Lomkholna: Malaysia, News, Sawltak, World\nMalaysia, Klang vengsung aom ansai khatah anneding in angak Customer khatin ziakai salua, alung duaizo nawnlo in Cashier asemkhat atupgawpna Video ki khahkhia hi. Adiakdiak in Chinese New Year pawisungpen Restaurant minthangte ah tutna ngahtheih nading haksa simpian in, sumpia in nekding takpi pen tawlpi khatkhat ngakkulthei hi.\nTuabang in anneding in angakngak Customer khatpen anunung ah ahehsuaklua, lungduai zolo, agilpi in thuaklahlua mahmahta hidinghiam, hehgawp in sumpiakna ah nasem Cashier papen tumpheigawp mawk hi.\nHihpen abeisa Sunday (Feb 18) ni in Klang, Bukit Tinggi aom Aeon Shopping Mall sungah thupiang kici hi. Tua Shopping Mall sung aom BBQ Plaza ah anneding in tutna kingak dimdim hi. Minute 30 sungbang angakkhit ciangin Customer pasalkhat ahehsuak, ki ipzo nawnlo in aheh kici hi.\nVideo: Klang restaurant cashier savagely beaten up by impatient man in queue\nCCTV panin Video Record kilimbawlkha bilbel in, tua Customer pa ii gamtatna pen kitel mahmah hi. Tua Video Clip zong Social Media tungah ki thehzakgawp in, uivai (sorry, haivai) kisa mahmah hi.\nAlungduailo Customer papen CCTV sungah puanvom T-shirt khat silhin, bombitom ateengkhat ahihi. Akamtawh kogawp, Verbal Abuse in, tuaciang in akhuttum in zuiphei sawnsawn hi. Khatvei atupkhit ciangin tuatawh lungkimzo nailo in, Counter sungah lutpheiliang hi. Cashier nasempa inzong thuksawm hetlo himahleh, abing tupgawp ciangin kidalgawpsam a, ahi zongin atha kikhailua mahmah hi. Tuatengtawh adang Restaurant sungah nasemte leh Customer te’n khenthei bilbel uhhi.\nGilkial lualeh ihheh suakgawpthei acihbel hi Customer pa tungtangah kician bilbelleh kilawm hi 🙂 Ansai, Restaurant khawngah nasemtezong kidop huaileh kilawm hi, Customer te gilkial saklua keini. Inn nupite e leh….. Sawltak #zomidaily\nPrevious: Singapore ah numei te bombi sungten aguksak pasalkhat kizonsan\nNext: India ah Suai Rs.20,000,000 manneiding agukpuak Myanmar gammi Kam Khan kiman\nKa muhpak US Gamthu pawlkhat (29) ~ Awn Za Pau


url: =Taiwan gamsung ah Tour Bus kibung, mi 32 sikhin, 12 liamgawp ~ ZD :: ZOMI DAILY\nTaiwan gamsung ah Tour Bus kibung, mi 32 sikhin, 12 liamgawp ~ ZD\nposted on 14 February 2017 at 10:01 am Lomkholna: News, Sawltak, Taiwan, World\nTaiwan, Taipei khuasung ah khualzinmi apua Tour Bus khat Monday zanlam in kibung ahih manin mi 32 takin sihlawh uh cih AFP in genkhia hi. Hih Bus tungah mi 44 atuangkhawm uh hi a, lamzikpi tungah kilumlet in atuahsiatna munah mi 30 sipah hi.\nAsilo Passengers tezong liamgawp uh a, Taipei khuapisung aom Hospitals tuamtuam ah kipuak kawikawi hi. Zato paninzong mi 2 sihbeh leuleu hi. Adang mi 12 anungtalai tepen zato ah aki limbawl mahmahlaitak ahihi.\nHih Bus tungah atuang tepen kum 20 pan 60 kikal hi a, ahi zongin atamzaw pen piteek puteek vive hizaw cihi. Taiwan’s Tourism Bureau te ii genkhiatna ah hih khualzinnading avaihawm pen Tieh Lien Hua Travel Agency kici te vaihawm uh cihi.\nHih Bus pen bangcibang in tuahsiahiam cih aki theihcianlian nailoh hangin, mualpang lamkawi khatah lampi kikhaktanna Road Barrier te phukha in aki lumlet hiding kici hi.\nLocal Television te suahsakna ah tuahsiatna phualah Ambulances leh Fire Trucks te dimzihziah a, vandopna Crane te tawh kidomto in asung aom Passengers te ki honkhia hi. Hih Bus tungah atuangte pen Taiwan gamsungpan vive hiding cih thunei te’n genkhia uhhi.\nHih tuahsiatna pen Taiwan gamsung ah Tour Bus tuahsiatna anunungpen hiding kici hi. Tukha kipatlam inzong Taiwanese Tour Bus khatmah tuahsia in Passengers honkhatin liamlawh uhhi. Tua Bus tungah atuangte pen Chinese Tourists vive ahihi.\nRelated: Taiwan gamsung ATM sungpan US$2 Million ki gukhia\nNungkumsung inzong Taiwan gamsung mahah Tour Bus khat ahawlpa in meitawh halmawk ahih manin, Chinese Tourists mi 24 takin Bus sungah sihlawh uhhi. ZD Sawltak #zomidaily\nPrevious: Pakistan gam ah Bomb puak, mi 11 si ~ TK Lian\nNext: Athaulua mahmah Chinese khat lampi ah tukin, amathu in thozolo (Sengam ah mithauval tam) ~ ZD\nZIUSA Genvai: October kha sung Genvai ah kihelna kinei thei


url: =Marka 8 | Siantongluan\nTua khit a sawtloin Jesuh kiangah mihon tampi tak hong kikhawm leuleu uh a, amaute in annek ding nei nawnlo uh ahih manin Jesuh in a nungzuite samin amaute kiangah,\n"Hih mite, kei kiangah ni thum bang hong omkhin uh a, tu-in nekding nei nawnlo uh ahih manin hehpihhuai ka sa hi.\nAmaute pawlkhat gamlapi panin a hong pai uh ahih manin gilkialin ciahsak leng, lamkalah cimawh khading uh hi," a ci hi.\nA nungzuite in, "Hih mite piakding, hih gamlakah an bangci ngah ding ihi hiam?" a cih uh ciangin\nJesuh in, "Anlum bangzah nei na hi uh hiam?" ci-in a dot leh, "Sagih nei ung," ci-in a dawng uh hi.\nTua ciangin Jesuh in leilakah mihonte tusak a, a anlum sagih la-in Pasian tungah lungdamna a kohkhit ciangin balnenin, mihonpite a lui dingin a nungzuite tungah a pia hi. A nungzuite in zong mihonte a lui uh hi.\nNgasa neu tawmkhat zong nei uh ahih manin Pasian tungah lungdamna a kohkhit ciangin hihte zong mipite mai-ah a luina dingun a nungzuite a sawl hi.\nAmaute in ne-in a khamkhit uh ciangin a khamvalte uh khawm uh a, paipel lian sagih a dim hi.\nHih lai-ah mi tul li bang om hi.\nTua ciangin mihonpite ciahkhiasak a, a nungzuite tawh gunkuang tungah tuangpahin Dalmanutha gamah a pai uh hi.\nFarisi mite hong pai-in Jesuh tawh thu kinial uh a, amah a mawhsak theihna ding uh a deihna-in Pasian tawh kipawl ahihna a lahna dingin lim khat a lahding a ngen uh hi.\nTua ciangin Jesuh nakpi takin a sung tawngah khuisa-in, "Bang hangin hih mite in lim hong ngen ahi uh hiam? Hih mite tungah lim kilak peuhmahlo ding hi," a ci hi.\nTua ciangin amaute nusia-in gunkuang sungah tuangin a galkhat lamah a pai hi.\nA nungzuite in anlum a puakthuah ding uh mangngilh uh ahih manin gunkuang sungah anlum khat bek a nei uh hi.\nJesuh in, "Farisi-te silngo leh Herod pawlte silngo kidawm un," ci-in a hilhkhol hi.\nAnlum i neihloh manin hih thu hong gen hi ding hi, ci-in a nungzuite a kikum uh hi.\nJesuh in amaute thugen thei ahih manin amaute kiangah, "Anlum na neihloh manun bang hangin thu kikum na hi uh hiam? Theithei nailo, telthei nailo na hi uh hiam? Na lungsim uh tua zahin navaklo ahi hiam?\nMit nei napi-in mulo na hi uh hiam? Bil nei napi-in zalo na hi uh hiam?\nMihing tul ngate nekdingin anlum nga ka balnen thu mangngilh ta na hi uh hiam? Tua hun lai-in a kikhamval na khop uh paipel bangzah dim ahi hiam?" a cih ciangin, "Sawmlenih," a ci uh hi.\n"Mihing tul lite-a dingin lum sagih ka balnen lai-in a khamval uh paipel lian bangzah dim khawm na hi uh hiam?" a cih leuleu ciangin, "Sagih," a ci uh hi.\nTua ciangin Jesuh in, "Theitel nailo na hi uh hiam?" a ci hi.\nTua ciangin Bethsaida khua tung uh hi. Mi pawlkhat in Jesuh kiangah mittaw khat hong paipih uh a, amah a lawnna dingun a thum uh hi.\nJesuh in tua mittawpa khut lenin khuanawlah a paipih hi. A mipa mitah a cil a phih khit ciangin a khut tawh lawng a, "Na khat peuhpeuh na mu thei hiam?" ci-in a dong hi.\nA mipa zong khuadak a, "Mite ka mu thei hi; ahi zongin singkung a lam pai tawh kibang uh hi," ci-in a dawng hi.\nTua ciangin a khut tawh a mit lawnsak leuleu hi. Hih hun ciangin a mipa nakpi takin hak ahih manin khua mu theikik a, na khempeuh a kitel takin a mu thei hi.\nTua ciangin Jesuh in, "Na khua-ah ciahsuakpah in la, hih khuasungah lutkik kei in," ci-in a vaikhak hi.\nTua ciangin Jesuh leh a nungzuite, Sisaria Filippi gamsung khuaneute-ah a zin dingin a dingkhia uh hi. Lam a pai laitakun a nungzuite kiangah, "Mite in kei kua hi, hong ci uh hiam?" ci-in a dong hi.\nAmaute in, "Pawlkhat in, Tuiphumpa Johan hi, hong ci uh hi. Pawlkhat in, Elijah hi, hong ci uh a, pawlkhat in, kamsang khat peuhpeuh hi ding hi, hong ci uh hi," ci-in a dawng uh hi.\n"Tua ahih leh note in kei kua hi, nong ci uh hiam?" ci-in amaute a dot ciangin Peter in, "Nang pen Khrih na hi hi," ci-in a dawng hi.\nTua ciangin Jesuh in, "Kua mi ka hi cih thu kuama kiangah gen kei un," ci-in a nungzuite thu a pia hi.\nTua ciangin Jesuh in, "Mihing Tapa in tampi tak thuak ding hi; upate, siampi liante, leh Thukham hilh siate in amah nial ding uh hi. Amah kithat ding a, ni thum khit ciangin hingkik ding hi," ci-in a nungzuite hilh ding a kipan hi.\nHih thu a kitel takin amaute kiangah a gen hi. Peter in Jesuh paikhiatpihin, "Hih bangin thu gen kei in," ci-in a taii hi.\nAhi zongin Jesuh kihei-in a nungzuite a etkawmin Peter lehtai a, "Satan aw, ka nungah om in. Nang in Pasian ngaihsut bangin thu ngaihsun loin, mihing ngaihsut bangin na ngaihsun hi," a ci hi.\nTua ciangin Jesuh in mihonpite leh a nungzuite ama kiangah sam a, "Mi khatpeuh ka nungzui a suahnop leh ama deihna bangin gamta nawnloin a singlamteh kisuanin hong zui ding hi.\nHih a leitung nuntakna a hu nuamte in a nuntakna bulpi nangawn tawh suplawh ding a, keima hang leh lungdamna thu hangin a nuntakna a suplawhte in a nuntakna bulpi huzo ding hi.\nMi khatpeuh in hih leitung khempeuh a ngah hangin a nuntakna bulpi suplawh leh bang phattuamna om ahi hiam?\nAma nuntakna bang tawh leikik thei nawn ding ahi hiam?\nPasian theiloin a gilo hih mite lakah keima hang leh ka thuhilhte hangin maizumin kei hong pulak ngamlo mi peuhmah, a Pa minthanna vang leh a siangtho vantung mite tawh a minthangin hong paikik ciangin Mihing Tapa zong ama hangin maizumin pulak ngamlo ding hi," a ci hi.


url: =US galkap te’n Afghanistan gamsungah MOAB Bomb khiatsuk ~ ZD :: ZOMI DAILY\nposted on 14 April 2017 at 11:35 am Lomkholna: News, Sawltak, USA, World\nUS galkap te’n Thursday ni in Afghanistan gamsung aom IS te omna ngimin MOAB Bomb tawh kap uh cih Pentagon in genkhia hi. MOAB Bomb akici pen “GBU-43/B Massive Ordnance Air Blast” aki tomlawhna hi a, Nuclear Bomb lobuangding in galkidona ah alianpenpen Bomb khatin aki ciamteh ahihi.\nUS President Donald Trump inzong Afghanistan gamsung ah MOAB Bomb tawh US Military in akapna pen gualzo mahmah “very, very successful” ci’n genkhia hi.\nTua MOAB Bomb in Afghanistan, Nangarhar Province sung aom Achin District sung kapkha hi ci’n US Forces Afghanistan te’n Statement ah genkhia uhhi.\nAir Force spokesman Colonel Pat Ryder inzong agenkhiatna ah hih GBU-43/B MOAB Bomb pen gal kidona in akizang Non-nuclear Bomb lakah alianpen hi ci’n genkhia hi.\nPentagon Spokesman Adam Stump in agenna ah hih MOAB Bomb pen vanleng “MC-130 Transport Plane” tawh akipua cihi. Thursday ni Afghanistan Local Time 7pm hunpawl in aki khiatsuk ahihi.\nUS Forces Afghanistan ah amakaipipa ahi General John Nicholson inzong hihpen Afghanistan gamsung aom IS te gamtatna adaihtuam nading leh gamsung kepcingna in hih MOAB Bomb tawh akikap hi ci’n genkhia hi.\nMOAB Bomb pen “Mother of All Bombs” cih Nickname tawhzong kitheizaw a, US in Iraq gamsung ah gal ado hunlai 2002 – 2003 kumin akibawlkhia ahihi. 2003 kumin sinna Test kibawl himahleh galdona taktak ah kizangngei ngailo hi.\nHih MOAB Bomb ii agihna bekbekzong 21,600 Pound (9797 kg) tak gik a, Bomb lakah alianpen leh Nuclear Bomb lobuangding in alauhuai penpen khatin akiciamteh ahihi.\nAlso read: US kumpi in Syria gamsung “Tomahawk Missile” thaupi tawh kap kipanta\nUS galkap te’n Syria gamsungzong Tomahawk Missile thaupi tawh kapkhin uh a, tu’n Afghanistan gamsungah MOAB Bomb khiatsuk leuleu uhhi. North Korea tawhzong buaina tuamtuam tampi kizaza khin a, Nuclear Bomb khawng hong zatkhakding uh patauhhuai mahmah hi. ZD Sawltak #zomidaily\nPrevious: Singlamteh a na lamdang (miracle) piangte ~ Pa LP Tuang\nNext: Shopping Mall sungpan Python gulsaupi khat kimankhia ~ ZD


url: =Kithawi zia mahmah kisam lai hihang :: ZOMI DAILY\nKithawi zia mahmah kisam lai hihang\nposted on 27 July 2016 at 9:55 am Lomkholna: Malaysia, News, TgKham, Zomi\nAnuai aa 2011 kumsung thupiangte a tamzaw in mu khin, za khin, theikhin dingin lamen ingh;\n– Zomi numeino khat a tun’na kitheilo, a tuahsiat teh Malaysia hong pailam kithei pan\n– Malaysia ih tun’ teh puai-saa te nusiatna bus stand ah dingcip in cihna ding mel theilo\n– Malaysia ih tun’ khitteh khuapih-tuipihte kan san\n– Malaysia ih tun’ khitteh khua makaite, ahih kei leh meltheihte theisak leklak pan\nHih atung aa thupiang zelzelte ih etteh, kuama hong vaihawm hikei ei, ei leh ei vaihawm, eima gelkholhna, gelkholhlohna bangbang na hithei gige mawk ei, cih ki muthei ding hi. Kam leh daupai thu, a dandan khat omlel in teh, cih tawh vai ih phutna ding munte hilo hi! Thungetna kia bikbek tawh zong piangtheilo hi.\nZomi khempeuh in theihkholh ding thu pawlkhat\nBanghang Zomi khempeuh in, ci ihiam? Malaysia ah Zomi ei kampau azang sitset tul sawm val tham om hi. Hiteng taktak ii tanau khat, meltheih khat, khuapih-tuipih khat peuhpeuh pen leitung gam tuamtuam ah om kawikawi kici thei hi. Tua ahih manin, Malaysia aa Zomi te thu ahih nak leh leitung mun khempeuh pan etna, donna ih neihna mun, ih neihna ding mun ahi hi. Ih lungsim tukna ding mun, ih veina a ki ngakna ding mun hi.\nTua ahih manin, a masa-in, Malaysia beel ding aa kithawi khat a om ciang, a kithawi pa/nu in ahi zongin, a innkuanpihte-in ahi zongin, a meltheihte-in ahi zongin ih kithawi zia ding, ih ngaihsut kholhding leh ih phukkhak ding thu leh vai tampite a musa, a theisa, a ngaihsunsa-in kiging hi le’ng ki mazang zaw hamtang hi;\n> Malaysia ah na belhding, nang hong van ding khuapih tanau-meltheih om hamtang leh hoih hi.\n> Nang pen bangci bangin Malaysia zuatsawm, bang hunin dingkhia ding, bang hun bangin tungthei ding cih ki theihsak kholhna om hamtang ding hi.\n> Nang hong van ding pa/nu ii phone nambat te kep hamtang ding, lungsim ah etlohsa-in genthei phial ding zahin kigin’ hamtang hoihzaw hi.\n> Malaysia na tun’ aa puai-saa te tawh na kikhen khit ciang, na maban koici zopding, nang hong don dingte tawh koici ki thuzak ding cihte vaihawm kholh sitset kisam hamtang hi.\n> Kei laibu tawh a zin’ ding hi ingh, ka vai khempeuh hong ki vansak in teh zong cikha kei-in! Laibu tawh a zin’ khat ii vai haksat tuahtheih zia zong nam tampi tak om hi; A tuaktuak khin kitam mahmah hi.\n> Meltheih tanau zong neilo ingh aa, huhna kisam ingh, ci-in cihmawh nungah Kipawlna hong ki zaksak panpan teh ki panpih dan ding haksa mahmah hi. Meltheih tanau ih neihkei leh zong, hih Kipawlna phone nambatte ciapteh kholhding kisam hi; 03 2142 6659, 016 293 9027. A sum leh pai tawh huhna kipiak zawhloh hang lamlahna khat peuhpeuh kipiakna lemzaw pah ding hi.\n> Malaysia a zuanding pa/nu ii meltheih tanau, gam pualam a tungkhin khatin zong thu khinkhai hun mahmahta hi! Ih sanggam pa/nu, ih tapa/tanu, ih khuapih pa/nu Malaysia zuan ding cih pen, ei leh ei tawh ih vaihawm zawh leh thupi mahmah hi, ki panpihna hoih hi. Ahi zongin, upmawh loh tata ciang Kipawlna ii vaihawm pihloh a phamawh thubuai tampi a pian’khit teh Kipawlna ih koh panpan pen vai haksa zaw hamtang hi. Zomi sung ih haksatna tampite hang mah tawh Kipawlna ih neikhawm aa, a sem mimal khatpeuh in hong panpih nuamlo hilo-in, ei septheih, ei vaihawm theih dinmun tawh aki gamlat khitteh ki panpihna ih vaihawm khop ding pen haksa lua cihna hizaw hi!\n> Hihbang thu iki theihsak teh, vai omthei khatbek tungtawn aa kigen ihi kei hi! Sihna, tuahsiatna, damlohna, man’na, kimatna, guta buluh tuahkhakna, neihsa kisuhna, numei le pasal kikal vai, nupa kikal vai, innkuan sung vai, vai tampi a om ngeingei khin, a omlai dingte ih ngaihsut khop ding deihna ahi hi.\nAtung aa laite na simkhit leh mawhpuak khat a ngah hipah teh! Nasep thupi mahmah khat angah hipah teh! Lamkhat pan, nang hong ki panpih ding hilo zaw aa, nang mipihte panpih thei dinmun na hihna kiphawk huai hi.\nIh gam pan Malaysia hong taii akul mipih tampi omlai ding hi; Hong taiitaii laitak zong tampi omding aa, a kithawi thawi zong tampi omding hi. A taiiding pa/nu tektek in zong, atung aa kigin’kholh zia dingte telkhin khollo ding aa, zong a awlmawhlo pawlkhat omlai ding hi; Lai sim theilo pawlkhat omding aa, a simtheih hang a kinvetlo zong pawlkhat omlai ding hi. Nangmah mahin tua pa/nu pen na hilhkholh, na panpih kei leh, deihloh penin tuahsiatna khat ih tuah teh a tanau meltheihte, a khuapihte beklo Zomi bup in ih buaipih, ih lunggim pih pah hi.\nTua hi aa, laihawm tuamtuam, thusuah tuamtuam, kikhopna phualte, ki kaihkhopna munte, ki thuzakna khat peuhpeuh panin, theihhuai, kigin’ huai thute azai theithei-in ih hilhsawn tek ding mi kimin hanciam mahmahta ni.\nKipawlna tangin a tangko,\nPrevious: Sarah leh Thukhensat khialhna hang anungsang thute ~ Pau Do Lian\nNext: Kammal hoih pawlkhat ~ Akai khawm, Rev. Go Khan Tuang\nA tullo lungtup


url: =4. NGAIHSUTNA MAAN TAWH MI MAINGAT : T Sawm Lian – FGA Tulsa\nJanuary 22, 2019 Comments Off on 4. NGAIHSUTNA MAAN TAWH MI MAINGAT : T Sawm Lian Zokam FGAIM\nKum 1900 kiim a United States a mi hau minthang An- drew Carnegie in tua hun laiin mihau (millionaire) bekbek 43 tak nasem dingin zang thei hi. Tua banga a zat theihna hang pen bang dang hi loin, a maia om mi pen maingat siamin, lungkimsak thei a, nasep khoppih theih ding zah dongin kinaina neihpih hi. Tua banga mite a zat siamna hang a dot uh ciangin, “Mite maingat (dealing with people) pen suangmanpha khuk tawh tawh kibang hi. Khutpi cia suangmanpha tokhia dingin lei tampi i tawh kul a, lei kizong lo a, suangmanpha kizong ahih manin lei tampi i tawhkhiat hangin i lawhcin maloh kisem tantan hi” ci hi. Tua ahih manin lawhcin nadingin anuaiate bangin mite maingat siam kisam mahmah hi.\nLeitunga mi thupipen bangin mi maingat in\nI teenna leitung nutakzia pen manlang mahmah ta a, kihopih ziau-in, them cik bek kihilhin, kimuh khit phetin i kimangngilh pah ziau uh hi. I sum hong batsakte bek a kiphawkden tawh kibang! I maia omte pen mihing banga\nmaingat loin, sum bawlna set bangin kimaingat kha thei hi. Mihing khatpeuh na maia om pen leitunga mi khempeuh laka a thupipen bangin hopih/kholhpih inla, nangmah banga nuntakna nei ahih lam mangngilh loin zahtak in. TV na lim- et luat leh mi tawh na kikholh ciangin deih hunhuna chan- nel laih ziauziau a, ut hunhun ciang a on leh off theih bangin na ngaihsun kha ding hi. Tua bangin Pasian bawlsa mihingte kholhpih ngei kei in. Na lungsim takpi tawh na mihingpih hopih inla, a hoih leh kilawm banah na mai khuhna phelkhia- in, na nuntakzia pholhkhia in. Tua hi leh na kholhpihte na phawkden ding a, amau in zong hong mangngilh ngei lo ding hi. Tua in na nuntakna-ah pahtawina laipi thupi mahmah sanga manphazaw leh hoihzaw, gah limci gahkhia ding hi.\nNa kisap leh a zahtakhuai mahmah bangin mi maingat in\nMi khempeuh in mite adingin manpha hih i ut uh a, mite kisap hih ki-ut-in, koi hiam khat beekah mite zahtak ki- ut ciat hi. Tua bang manphatna na muhkhiatsak theih naak leh, nangma ading bek hi loin ama adingin zong nang pen a manpha mahmah na suak ding hi. “Mah le mah kipanpihna kihel loin midang panpih theihloh hi” ci-in kum zalom 19 pekin philosopher Ralph Waldo Emerson in gen khin hi.\nMidang thupisimna in manphatna tampi nei hi. Mi na thupisim leh tua mi in zong nang hong thupisim pah ding hi. ‘Mi na maingat bang lianin mi te’n hong maingat ding uh hi’ cih thumanpha hong tangtung ding hi.\nNa maia om mi pen a hoihna penpen muhsak in\nI gensawm pen nuntakna maan leh hoih, nuntak nuam leh manpha neih theih nading ahih lam mangngilh kei ni. Maan (photo) i kizaih ciangin (eimah tektekah) i hoih deuh hun om a, i hoihloh deuh hun zong omin, hoihzawk ding lametna tawh i nuihna hanga i hoihzawk tuanloh hun zong\nom hi. Mi khempeuh in i melpuakzia bekah zong hoih tuamna i neih ciat bangin, hoihlohna zong kinei ciat hi.\nInnkuan, lawmta, khuapih-tuipih deihhuai pipi i neihte pen Pasian hong piak ahi hi. Mi khatpeuh, a hoihna san tak uh en lehang, hoih mahmahna nei ciat uh a, tua tak pen muhkhiatsak siam leng, i kiangah a om uh ciangin hoihin, manpha mahmah ding uh hi.\nNa cidamlohna thu gengen kei in Genloh theihloh ahih kei leh na cidamlohna thu gengen kei in. Na kianga omte na cidamlohna thu na genpihden leh, sihna limkuamah a tonpihden tawh a kibang na hi hi! Damlohna thu pen zak nuam lo hi. Hong hehpih kha thei uh hi. Ahi zongin tua bang hun ciangin khantoh nading thu genkhop nuam nawn lo a, ngaihsutna nuam lo pah thei hi. Lawm hoih leh innkuan sunga teenkhoppihte kiangah ahih kei buang leh cidamlohna thu gengen kei in. Lungkiatna piangsak thei hi.\nZoplai ding: 5. NGAIHSUTNA MAAN MANPHATNA


url: =La tawh kisai a ngaihsut huai thu ~ Lengtong Pauno :: ZOMI DAILY\nLa tawh kisai a ngaihsut huai thu ~ Lengtong Pauno\nposted on 6 June 2015 at 9:55 am Lomkholna: LengtongPauno, News, Zomi\nA ngaihsut huai thu\nKa phuahsa late keima thukimna leh phalna omlo in lasa thei a kisa honkhat in hong thaang sak sak gawp in khui sung khawngah hong khumsak uh pen lungkimlo hi’ng. Hong kisimmawhna leh hong ki neubawlna in ngaihsun ingh. Ka la phuah “Meitei Guun” bang pen Dalpi in na sa a, Thein Khai in zong ama ut bangin a Music bawl tawm in na sa hi.\nMalaysia Zomi Idol Ki Thang in zong kei phalna om lo in ka late khat a thulu laih in na sa hi. Ka hehna hai dimlet ta ahih manin mailam ah hi bangin ka la phuahsa te kei thukimna om masa lo in hong kisak sak lai leh mawk koih nawnlo ding hi’ng.\nKen pen Pasian thupha tawh tapa thum ka nei hi. Ka late pen ka tate go leh gamh ding hi. Mailam ah ei neihsa ahih kei naakleh midang neihsa cihna hi. Tua ahih manin ei neihsa ahilo na khat peuhpeuh ih zatnop ciangin a neite tawh kiho tangtang phot ni.\nPrevious: ZAM Thupuak :: 07 June 2015\nNext: ZAM pan dahpihna ~ Tg. Do Ngaih Gin (kum 34) & Pa Gin Za Tual (kum 38)\nTrump acin khitnung Hate Crimes 200 piangta hi ci ~ Thang Khan Lian\nZokam cidamna ding L3 ~ Mungpi Khupson\nTedim Khua leh Zomi ~ Pu Zokhai\nEmergency Phone Numbers Pawlkhat


url: =Tulaitak minthang Lothangsan leh Cidamna :: ZOMI DAILY\nTulaitak minthang Lothangsan leh Cidamna\nposted on 7 April 2020 at 6:25 pm Lomkholna: News, Siamsin\nTulaitak Kawl Media sungaa a minthang Lothangsan (Onion) leh Cidamna\nTuap sung a virus hoihlo te leh huihdikna tawh kisai natna te minute 15 sungin hong nuamtuam sak zo a, a nasia khinte nangawn ni 3 sungin a damsak zo lothangsan a hihi.\nZatui a zatdan\n1. Lotangsan 2″ kiim a pha khat a tunghawng khokkhia in tuitawh silsiang masa ding hi. Tuaciangin a baklian takin at ding hi. Tuapen kamsungah damdam in haizan ding hi.\nA khu pen hong khauhmahmah dingaa, na khitui hong kaai sakzo ding hi. Tua a khu te pusuaksaklo ding, na tuapsung dong nakpitak dik ding hi. Minute 1-2 khitciangin damtak mahin na nakpan pusuaksak leuleu ding hi. Tuabangin a dangteng zong hihzel dingaa, na haizan khitsa te valhsuk ding hi.\nTuabangin lothangsan pum 1 a beihzawh ciangin minute 15 sung an a hiaa tui a hizongin ne nailo ding hi. Lungno te a sih nading a hihi. Tuabangin hih lecin na tuapsung hong siangtho pah dingaa, na nakbing in, huihdikna haksa khempeuh hong vengpah lam na mu ding hi.\nNop tuamna hong omleh nai 4 hal in khat vei hih kik leuleu in. Lothangsan khu te na tuapsunga tun dong dik ding, minute 1-2 bang koih ding tuaciang na nak mahpan paikhiasak ding hi. Tuahileh tuapsung natna tawh na si nawnkei ding hi. A lauhuai mahmah te ni 2-3 hileh damsiang veve hi.\n5. Nakbing, naptui, ngawng sungna, awmna, cisa, khaksawhtam cih te a kipan tuapsung virus lut natna peuhmah hih lothangsan in damsak thei a hihmanin a dam dong na zomsuak in. Na ci na mahmah in, a pauzolo, a pai zolo dong na hiphial zongin na anbuk sung dong na tun zawh lainakleh na damkik ding hi. Siamsin Library/ Credit: ShweMya Yar Lin\nPrevious: Kumpi’ sumhawm ziahziah te koipan? ~ Dr. Singpi\nNext: Singlamteh lampi ~ Tg. Samuel Nas\nKennedy Space Center ah – 5 ~ Hau Za Cin\nIndia gamsung ah numei khat ahingtang in leisung ah kiphum, nai 2 khitciang ki honkhiazo\nGibang khen zawh kum sawm ~ Peter Suumpi